30 март 2020, Тошкент вақти: 14:52\nАйтилишича¸ 33 яшар тошкентлик аёл (исми- шарифи айбсизлик презумпцияси боис эълон қилинмаëтир - таҳр.) жабрланувчи билан интернетдаги танишув сайтларидан бири орқали топишган ва у билан бирмунча вақт бирга яшаган.\n- Шу йилнинг 24 январида эрталаб маъшуқа аёл бу эркакнинг Савушкина кўчасидаги квартирасида яшаб турган пайтда, 3 миллион рублдан кўпроқ пули бор металл қутини ўмариб кетади. Бу пулларни эркак киши майда бизнес очиш учун кредитга олган. Қўлга олинган аёлнинг 33 яшар Ўзбекистон ватандоши экани, ўтган йилнинг ўрталаридан бери Россияда қайдда турмасдан яшаб келаётгани аниқланди, деди матбуот хизмати раҳбари Вячеслав Степченко.\n- Гумонланувчи аёл поездда Москвага кетаётганида қўлга олинди. У Москвадан Ўзбекистонга жўнаб кетишга ҳозирланиб турган экан. Аëл бу орада пулларнинг бир қисмини ишлатишга улгурган, яна бир қисмини эса¸ Ўзбекистонга яқинларига жўнатган, деди полиция расмийси.\nШереметьевода $3600 топиб олган ўзбек муҳожири ўғирликда айбланмоқда (ВИДЕО)\nЖиян холасининг 50 000 000 сўмлик тилласини ўғирлагани учун жазоланди\nҚибрайдаги хонадондан 53 минг долларни ўғирлаган мардикор ушланди


Skytrax дунёнинг энг яхши аэропортларини эълон қилди\n16:21 / 17.03.2016\nБританиянинг авиаташувлар мониторингини олиб борувчи Skytrax тадқиқот компанияси ҳар йили чоп этиладиган дунёнинг энг яхши аэропортлари рейтингини эълон қилди. Рейтинг компаниянинг расмий сайтида жойлаштирилган.\nБиринчи ўрин кетма-кет тўртинчи марта Сингапурнинг Чанги аэропортига насиб этди. Иккинчи ўринни Сеулнинг Инчон аэропорти ва учинчи ўринни эса Мюнхендаги аэропорт эгаллади.\nТоп ўнталикни Доҳанинг Ҳамад номидаги аэропорти ёпиб берди, лекин 2015 йилдаги рейтингга (22-ўрин) нисбатан аэропортнинг бу йилги рейтинги 12тага (10-ўрин) кўтарилган.\nБундан ташқари, машҳур Дубай аэропорти ҳам катта ўзгаришларни кўрсатмоқда. 2015 йилда аэропортнинг рейтинги 39-ўрин бўлган бўлса, 2016 йилга келиб, унинг рейтинги 26-ўринни қайд этди.\nШуниси қизиқарлики, ўтган йилги рейтингда топ юзталикдан жой олмаган Мумбай халқаро аэропорти 141-ўриндан 64-ўринга, Ҳаной аэропорти 218-ўриндан 82-ўринга ва Қозон халқаро аэропорти 103-ўриндан 100-ўринга кўтарилган.\nШунингдек, Домодедово аэропорти (53-ўрин) Россия ва МДҲ мамлакатлари орасидаги энг яхши аэропорт номига муносиб топилди.\nSkytrax World Airline Awards соврини авиаташувлар соҳаси бўйича бош соврин ҳисобланади. Сўровномалар 160 мамлакат орасида ўтказилади. Бу йил 13 миллиондан кўпроқ йўловчи қайси аэропорт энг яхши эканини аниқлаш мақсадида сўровномада қатнашишди.


“Фотиҳа” сурасини қайта англаш ёхуд биринчи сура тафсири (10-мақола) | Azon.uz - Ахборот-таҳлилий портал\n“Фотиҳа” сурасини қайта англаш ёхуд биринчи сура тафсири (10-мақола)\n01:00 08.06.2018 1136\nКелинг, энди эслайлик: от ўзгармасми ёки феъл? Албатта от ўзгармас. “Сен марҳамат қилганларнинг йўли” жумласи ўтган замонга киради. Ўтган змон ўзгаради. Бундан чиқадики, биз ўрнак оладиганлар ҳар доим ўтган замонда. Лекин, Аллоҳнинг ғазабига учраган одамларга нисбатан “ал мағзуб”- от қўлланилаяпти. Бу нимани ангатади? Бу ҳодиса доимо, ўзгармас бўлишини англатади. Ўтган замонда бўлган, ҳозирги замонда бўлади ва кейинги замонда ҳам бўлади. Шунинг учун ҳам биз доимо хавф остидамиз. Агар бу ҳодиса ўтган замонда бўлиб ўтганида эди, биз учун хавф хатар бўлмаган бўлар эди. Лекин Аллох уни от орқали ифода этаяпти. У ҳозир ҳам юз бериши мумкин, бунинг учун бизда ҳеч қандай кафолот йўқ. Астағфириллоҳ!\nЭнди “дзоллийн” сўзи ҳақида гаплашсак. Араб тилидан бу сўз тамом бўлган, адашган деб таржима қилинади. Шу билан бирга бу сўз адашган ва адашганларнинг йўли эмас, деган маънони билдиради.. Айтайлик, кимдир менинг маърузамга келмоқчи бўлди. Лекин йўлни топа олмай адашиб қолди. Нимага муҳтож бўлади? Информацияга. Шундайми? Ўйлаб кўрингларчи, биринчи ва иккинчилар орасида катта фарқ борми ёки йўқми? Аллоҳнинг ғазаби кимларга тушган? Шу иш ёмонлигини била туриб, ана шу ишни қилган одамларга. Адашганларга келсак, улар ҳам расво, ёмон ишларни қиладилар, лекин бу ишни ёмонлигидан хабардор эмаслар, улар жоҳиллар, шунинг учун ҳам ёмон ишлар қиладилар. Демак, биринчиларнинг аҳволи жуда ҳам ёмон даражада, чунки Аллоҳ уларга нисбатан ғазабланган. Иккинчиларга келсак, Аллоҳ улардан ғазабланганини айтмаяпти.\nАжабланарлиси шундаки, Аллоҳ улардан ғазабланганини айтмаяпти. Бизга эса: уларга ўхшаб қолманг, чунки уларнинг аҳволи оқланиб бўлмас даражада, деб айтаяпти. Баъзан сиз адашиб қолишингиз мумкин. Шунда Аллоҳ сизни ҳақиқат томон йўналтиради. Аллоҳ ҳаттоки пайғамбар соллаллоҳу алайҳи васалламга ҳа: “Биз сени адашган ҳолингда топтик ва тўғри йўлга бошладик” деб айтган. Сиз адашишингиз мумкин. Кейин эса тўғри йўлни топиб олишингиз ҳам мумкин. Лекин гап шундаки, сиз тўғри йўлни топганингизданг сўнг Унинг айтганлари бўйича ҳаракат қилишингиз керак. Аллоҳинг ғазаби тушган одамларинг муаммоси шунда эдики, улар тўғри йўлни топган эдилар, лекин орқага қайтишни афзал билдилар. Иккитанинг фарқини энди тушундингизми?\nЭнди мен мусулмонлар ҳақида гапирмоқчиман. Мусулмон одам қачон Аллоҳнинг ғазабига учраши мумкин? Билади. Лекин билса ҳам шу ишни қилишни давом этаверади. Қайси мусулмон адашган бўлиши мумкин? У қандайдир гуноҳ бир ишни қилса, лекин бунинг гуноҳлигини билмаса. Лекин бу билан у ўзини оқлай оладими? Йўқ. Чунки биз Аллоҳдан тўғри йўлдан бошлашини сўраяпмиз. Бошқача қилиб айтганда, биз илм излашимиз керак. Агар биз кеча билмаган бўлсак, бугун билишимиз керак ва ҳар куни яна ва яна илм ўрганаверишимиз керак. Айрим мусулмонлар эса ўрганишни истамайман, агар ўрганадиган бўлсам, менга яна катта маъсулият юкланади, мен билганимдан билмаганим яхшироқ, (адашганлардан, жоҳиллардан бўлиб қолганим яхши) чунки Аллоҳнинг ғазабига учраганлардан бўлиб қолмайман, деб айтадилар. Мана уларнинг мантиқий фикрлашлари.\n“Адашган бўлиб юрганим яхшироқ, Аллоҳнинг ғазабига учраганлар қаторидан кўра” деб айтишаяпти. “Фотиҳа” сурасида сиз адашганлар ва ғазабга учраганлардан бўлманг деб аниқ айтилаяпти. Агар сиз илм ўрганишни истамайман десангиз, бу “мен адашганлардан бўлишни ҳоҳлаяпман” деганингиз билан баробар. Мен жоҳиллигимча қолишни истайман. Йўқ, йўқ, биродар, бу яхши фикр эмас. Ғазаб адашганларга ҳам тушганини унутма.\nЭнди мен ўзим энг севган қисмга ўтаман. Бу менинг назаримда “Фотиҳа” сурасининг нақадар ҳайратли, киши қалбини ларзага солувчи мўъжиза эканлигини кўрсатади. Бунда шу даражада бенуқсонлик, мукаммалик борки, агар мен мусулмон бўлмаган тақдиримда ҳам шу ҳақда тафаккур қилиш бахтига муяссар бўлар эдим ва ўзим қатъий ҳолда инсон бундай гапира олмасигини, бу инсон нутқи эмас деган хулосага келган бўлар эдим. Мана, мен сизлар билан нима ҳақида ўртоқлашмоқчиман. Бу жуда ҳам муҳим қисм бўлгани учун ниҳоятда диққат қилишингизни сўрайман.\n“Фотиҳа” сурасида иккита жиҳат бор: бу билим ва ҳаракат (амал). “Ҳамд оламлар Робби Аллоҳгаким, у Меҳрибон ва Раҳмли ва жазо куни (қиёматнинг) эгасидир” бу оятларнинг ҳаммаси - билим. Билим ким ҳақида? Аллоҳ ҳақида. Шундайми? Биринчи учта оят ўзида билимни акс эттиради. Биз “Сенгагина ибодат қиламиз ва Сендангина ёрдам сўраймиз, бизни шундай тўғри йўлга бошлагинки, Сен инъом (ҳидоят) этганларнинг йўлидир, ғазабга учраган ва адашганларнинг йўли эмас”- булар ҳаракат (амал), билим эмас. Сура билимдан бошланади ва амал, ҳаракат билан тугайди.\nКелинг, уч хил ҳолатни келтириб кўрамиз: Инсонлар билимга эга ва бу билимлар уларни ҳаракатга келтиради. Агар сизнинг билимингиз сизни ҳаракатга бошласа, унда сиз тўғри йўлда бўлишингиз мумкин. Мантиқан тўғрими? Тўғри йўлда бўлиш учун сиз билимга эга бўлишингиз керак. Сизнинг қиладиган амалларингиз ана шу билимингиз асосида бўлади. Лекин яна иккита ҳолат бор: Одамлар билимларга эгалар, лекин уларнинг билимлари амалларига айланмайди. Шу билан бирга шундай одамлар борки, уларнинг қилган амалари, ишлари билимга асосланмайди. Агар сизда билим бўлса-ю, лекин сиз унга амал қилмасангиз сиз қайси тоифага тушиб қоласиз? Аллоҳнинг ғазаби тушган одамлар тоифасига. Уларда билим бор. Лекин шу билимга лойиқ қўллайдиган амаллари йўқ.\nАгар сиз чин дилдан яхши ният билан бирор иш қилсангизу, лекин бу қиган ишингиз асосланган билимларга тўғри келмаса, у ҳолда сизнинг амалингиз илмсизлик оқибати бўлади (бунга кўплаб мисоллар келтириш мумкин). Сиз адашганлар тоифасига кириб қоласиз.\n“Фотиҳа” сураси билимдан бошланади. Кейин эса, билим асосида бажарилган амаллар ҳақида гапирилади, сўнгра амалсиз бўлган билимлар ва ниҳоят ҳеч қандай билимларсиз бажарилган амаллар ҳақида гапирилади. Ана бу мукаммал симметрияга эътибор қилинг. Билим ва Амал мукаммал равишда мувофиқлаштирилган! Ўйлаб кўринг, шундай тарзда қандай гапириш мумкин? Кимдир худди шу тарзда гапира оладими? Қуръон оғзаки равишда тушган, оғзаки нутқ. Бу оғзаки нутқни бундан-да яхши айтилиши учун ўзгартиришнинг иложиси ҳам бўлмаган.\nЭнди лингвистика нуқтаи назаридан гапирамиз. Лингвистикани кўпчлик унчалик тушунмагани учун мен соддароқ тушунтиришга ҳаракат қиламан. Бу “Фотиҳа” сурасининг энг ҳайратланарли хусусиятидир.\nАраб тилида икки хил кўринишдаги гаплар мавжуд. Феъл гаплар ва от гаплар. Биз феълар ва отлар ҳақида гаплашдик. От ўзгармаслигини, феъл эса замонларга бўлинишини биламиз. Шундай қилиб арабларда 2 хил кўринишдаги гаплар бор: феъл гаплар ва от гаплар. Араб тилида бу “жумла фаъалия” ва “ жумла исмия” деб аталади. Феъл гаплар ишлатилганда бу гап мазмуни вақтинчаликни билдиради. От гаплар ишлатилганда эса бу гап мазмуни ўзгармасликни билдиради. Мен бу нарсани ҳамма вақт эсингизда сақлашингизни истайман: Феъл гаплар воқеанинг вақтинчалигини билдиради. От гаплар эса воқеанинг ўзгармаслигини билдиради. “Фотиҳа” сурасини 3та асосий қисмга бўлиш мумкин. Аввал биз “Фотиҳа” сурасини 2 хил жиҳати борлигини айтиб ўтган эдик: Билим ва Амал. Энди эса биз “Фотиҳа” сурасини 3 қисмга бўлаяпмиз. Биринчи қисмида Аллоҳ ҳақида гапирилади: “Ҳамд оламлар Робби Аллоҳгаким, У меҳрибон, раҳмли, ва жазо куни (қиёмат)нинг эгасидир”. Бу - биринчи қисм. Иккинчи қисм биз билан Аллоҳ ўртасидаги келишув: “Сенгагина ибодат қиламиз ва сендангина ёрдам сўраймиз”.\nУчинчи қисм – бизнинг ўзимизга бағишланган. Биз ўзимз учун: “Бизни шундай тўғри йўлдан бошлагинки, Сен инъом (ҳидоят) этганларнинг йўлидир, ғазабга учраган ва адашганларнинг йўли эмас”, деб сўраймиз. Ҳаммаси 3та қисм:\nБутунлай Аллоҳга бағишланган;\nБиз билан Аллоҳ ўртасидаги келишув;\nШахсан ўзимиз учун Аллоҳдан илтимос қилаяпмиз.\nАгар лингвистик нуқтаи назаридан гапирадиган бўлсак, шуниси ҳайратланарлики, биринчи қисм фақат от гап бўлиб келган. От гап ўзгармас бўлиб келади, шунинг учун ҳам Аллоҳ ҳақида гапирганимизда от гап қўлланилган. Учинчи қисми бизга бағишлаган ва биз бунда феъл гапларни кўрамиз. Феъл гаплар вақтинчаликни билдиради, сиз ва биз вақтинчалик яратилган мавжудотлар каби.\nИккинчи қисм ҳам ажойиб. Айтишадики, отли гаплар от билан бошланади, феъл гаплар эса феъл билан бошланади. Бунда мантиқ бор. Лекин араб тилида ўзгача. Агар феъл гаплар от билан бошланса, отли гап билан феъл гап қўшилиб кетади ва гап ўртасида келаётган феъл от билан бошланадиган мустақил феъл гапга айланади. Бу иккита кўринишдаги гапнинг қўшилиши.\nСуранинг иккинчи қисми иккала қисмнинг: битта қисми Аллоҳга бағишланган бўлса, яна биттаси ўзимизга бағишланганини биргаликдагисини акс эттиради. Шу тарзда биринчи қисм отли гаплар – улар Аллоҳга бағишланган, иккинчи қисм – отли ва феълий гапларнинг қўшилиши, чунки бу ерда гап биз ва Аллоҳ ҳақида кетаяпти. Охирги қисмидаги жумла эса феълий гапни ташкил қилади. Чунки бу ерда биз ҳақимизда гап кетаяпти. Кўряпсизми, ҳаттоки лингвистик нуқтаи назардан ҳам бу сура ниҳоятда мукаммал эканлигини кўрсатаяпти. Шундай қилиб биз “Фотиҳа” сурасининг мавзу жиҳатдан тузилишли ҳақида гаплашдик. Сиз энди қандай фикрга келдингиз?\n- “фақат Унга сиғинишга” - Мантиқий хулоса.\n- “мен Аллоҳни танидим, энди Унинг қули бўлишни истайман..\nОятнинг иккинчи қисмида нима дейилган эди? “Фақат Сендан ёрдам сўраймиз”. Биз Аллоҳдан энг биринчи қандай ёрдам сўраймиз? Тўғридан тўғри бошқаришни. “Фақат Сендан ёрдам сўраймиз сўзи” – бу учинчи қисмга кириш.\n“Фақат Сенгагина сиғинамиз” – бу биринчи қисмнинг тугалланиши.\nБу сура шундай мукаммал мувофиқлаштирилганки, таъриф қилишга сўз йўқ.\n19:05 18.07.2019 2654


32 байроқ – уларни тасаввури кенг одамлар ўйлаб топган бўлса керак (аммо, Чад бундан истисно) | LifeHaq.uz\nДунёда тан олинган 197та давлат мавжуд бўлиб, уларнинг ҳар бири ўз расмий байроғига эга. Инсоннинг кийими у ҳақида кўп нарсани сўзлаб бергани сингари, байроқ ҳам ўз давлати борасида кўп жиҳатларни айтиши мумкин.\nLifehaq.uz эътиборингизга кўплаб қизиқарли ўхшашликлар, ноодатийликлар ва биз ҳаттоки ҳаёлимизга ҳам келтирмаган ажойиб ҳолатларни тақдим этади. Дастлаб айтиш зарурки, дунёдаги барча байроқлар тўғри тўртбурчак шаклга эга. Фақат биттасидан ташқари.\nНепал — байроғи ноодатий шаклга эга бўлган дунёдаги ягона давлат. Байроқ асосидаги иккита учбурчак ушбу давлат чегарасида жойлашган Эверест тоғининг иккита чўққисини англатади. Афсонага кўра, байроқда тасвирланган ой ва қуёш тургунича Непал ҳам мавжуд бўлади.\nҚолган барча давлатларнинг байроқлари тўғри тўртбурчак шаклида. Бироқ, уларнинг орасида Ватикан ва Швейцария ажралиб туради – уларнинг байроқлари квадрат шаклида.\nХалқаро Қизил Хоч қўмитаси томонидан ишлатиладиган Қизил хоч Швейцария байроғидан ранглар ўрни алиштирилган ҳолда олинган. Ушбу рамз ХҚХҚ асосчиси швейцариялик Анри Дюнаннинг шарафига танланган.\nЭнг кўп сонли байроқлар – уч чизиқли горизонталларидир. Бундай байроқларнинг сони 55тага етган.\nДунё мамлакатлари байроқларида энг кенг тарқалган ранглар – қизил, оқ ва кўкдир. Ҳеч бўлмаганда уларнинг биттаси байроқда акс эттирилган.\nШу билан бирга, 1962 йил 6 август – Буюк Британиядан ажралиб чиққан Мустақиллик кунида Ямайка сариқ-қора-яшил рангли байроқни қабул қилган. Бу ранглар анча кам учрайди.\nДавлат байроғида жуда кам учрайдиган ранг – сиёҳрангдир. Чунки, авваллари табиий сиёҳранг бўёғини қўшиш мураккаб ва қиммат бўлган. XIX аср охирида сунъий бўёқ пайдо бўлганидан кейин аксарият давлатлар ўз байроқларидаги ранглар борасида бир тўхтамга келган.\nБугунги кунда сиёҳрангни фақатгина Доминика Ҳамдўстлигининг байроғида кўриш мумкин. Бу ранг мазкур орол давлатнинг рамзи саналган сиссера тўтисини безаб туради.\nФақат битта давлат байроғида мавжуд бўлган яна бир камёб ранг, бу – аквамарин. У Багама оролларининг байроғида сувни билдиради: сариқ чизиқ – қирғоқ, қора учбурчак эса багамаликларнинг бирдамлиги ва қатъиятини ифодалайди.\nМазкур байроқ нисбатан ёш бўлиб, эндигина 45 ёшда. У 1973 йилда қабул қилинган.\nҲозирда қайси байроқ энг қадимгиси эканлигини аниқ билишнинг иложи йўқ, аммо амалдаги байроқлар орасида энг кексаси Дания байроғи ҳисобланади. Унинг расман тасдиқланган тарихи XIV асрдан буён қайд этилган бўлиб, у ўз исмига ҳам эга – Даннеброг.\nҚизиғи, Данияда бошқа давлатнинг исталган байроғини ҳақорат қилиш қонунан тақиқланган, аммо ўз байроқларига нисбатан бундай муносабат учун жазо кўзда тутилмаган.\nСейшель оролларининг байроғи ҳақли равишда энг ёш байроқлардан бири саналади. Атиги 22 ёшдаги байроқ 1996 йилда қабул қилинган. Унинг бешта нурида қувват ва енгиллик ҳис этилади.\nКанада байроғи ҳам нисбатан ёш. 53 йиллик байроқ 1965 йилда тасдиқланган.\nБайроқда тасвирланган барг 11та ўткир қиррага эга, аммо табиатда бундай баргни топа олмайсиз. Унинг шакли байроқ шамолда ҳилпираганда бундай тасвир камроқ ўзгариши билан изоҳланади.\nЯпония ўз байроғини янгилаганига (аслида, қисман) 20 йилдан камроқ вақт бўлди.\n1999 йилгача фойдаланилган байроқдаги қизил доира бошқа тусда бўлган ва аниқ марказда жойлашмаган. Байроқ пропорциялари ҳам бошқача бўлган.\nБуюк Британия ва Шимолий Ирландия Бирлашган Қироллигининг байроғини яна Юнион Жек (Union Jack) деб ҳам аташади. У устма-уст жойлаштирилган авлиё Георгий, авлиё Андрей ва авлиё Патрик байроқларидан иборат.\n© Wikimedia© Wikimedia© Wikimedia© Wikimedia© Wikimedia\nАйтиш керакки, мамлакат таркибига кирган Уэльс байроқда тақдим этилмаган.\nФилиппин — байроғининг ранги ўзгарадиган ягона давлат. Уруш ҳолатида қизил чизиқ кўк, кўк чизиқ эса – қизилга айланади.\nПарагвай байроғи икки томон – олд ва терс томонга эгалиги билан ўзига хосдир. Олд томонда мамлакатнинг давлат герби, терс томонида эса – ғазначилик мухри тасвирланган.\nБутун дунё байроқларида жониворларни, меҳнат асбобларини ва ҳаттоки қуролни кўриш мумкин. Лекин инсон тасвири фақат Белиз байроғида мавжуд.\nПортугалия — ўз байроғида илмий асбобни тасвирлаган ягона давлатдир. Бу координаталарни аниқлаш учун мўлжалланган астрономик асбоб – армилляр сфера.\nБайроқда у буюк португал денгиз сайёҳлари, саёҳатлар ва жўғрофий ихтиролар ҳақида эслатиб туради.\nБутан Қироллигининг байроғида ажрадни кўриш мумкин. У мазкур мамлакатнинг тибет тилидаги номини англатади, яъни “Аждар Ери”. Аждарнинг панжаларида қимматбаҳо буюмлар тасвирланган бўлиб, улар мамлакатнинг бойлигини англатади.\nҚурол тасвири у ёки бу кўринишда кўплаб байроқларда мавжуд, аммо Калашников автоматининг бу қадар аниқ тасвири Мозамбикдан бошқа ҳеч кимда йўқ. Китоб, кетмон ва автомат бу мамлакатдаги таълим, ишлаб чиқариш ва мудофаани билдиради.\nБразилия байроғида 1889 йил 15 ноябрь эрталабки соат 8дан 30 дақиқа ўтган вақтдаги юлдузли осмон тасвирланган. Бу Бразилия республика деб эълон қилинган кун эди.\nБайроқдаги ёзув “тартиб ва тараққиёт” деган маънони англатади, юлдузлар орасида эса Жанубий Хочни кўриш мумкин.\nЖанубий Хоч – фақатгина экватордан пастда кўринадиган машҳур юлдузлар туркумидир. Уни Бразилиядан ташқари Австралия, Янги Зеландия, Папуа — Янги Гвинея ва Самоа ҳам ўз байроқларида жойлаштиришга қарор қилган.\nНауру давлати қаерда жойлашганини тушуниш учун шунчаки унинг байроғига қаралса кифоядир.\nСариқ чизиқ экваторни, кўк ранг Тинч океанини, юлдуз эса оролнинг экваторга нисбатан жойлашувини билдиради.\nҚатар давлати энг узун байроқ соҳибидир. Унинг узунлиги баландлигидан икки карра ортиқроқ бўлиб, ўлчамлари 11:28.\n1936 йилгача байроқнинг ўнг қисми қизил рангда бўлган, аммо бўёқлар қуёшда жигаррангга айланиб қолган. Шу боис байроқ ранги ўзгартирилган.\nИндонезия ва Монако байроқлари ҳаддан ташқари ўхшашдир.\nИндонезия 1945 йилда ўз мустақиллигини эълон қилиб, қизил-оқ байроғини намойиш этди. Монако Князлиги эътироз билдиришга ҳаракат қилди, чунки унинг байроғи ҳам худди шундай эди. Бироқ, Индонезия байроғи кексароқ бўлиб чиққани туфайли эътироз рад қилинди.\nҲозирда бу давлатларнинг байроқлари фақат ҳажми билан фарқ қилади. Индонезияда 2:3 бўлса, Монакода 4:5.\nХудди шундай муаммо Руминия ва Чад байроқларида ҳам кузатилади. Кўк ранг тусларидаги фарқ деярли сезилмайди.\nФақатгина Маврикий байроғида 4та горизонтал чизиқ мавжуд. У 1967 йилда Буюк Британиянинг Геральдика палатаси томонидан ишланган.\nБугун дунёда битта рангли байроқлар йўқ, аммо қачонлардир бўлган.\nФранция 1815-1830 йилларда фақат оқ рангли байроқдан фойдаланган.\n1880 йилдан то 1901 йилгача қора рангдаги мато Афғонистон байроғи сифатида хизмат қилган.\nЯшил тўғри тўртбурчак шаклига эга ягона байроқ 1977-2011 йилларда фақат Ливияда бўлган.\nТурли давлатларнинг байроқлари одамларни эслатади. Баъзида улар энг майда деталларига ўхшайди, баъзан эса оқ ва қора сингари фарқ қилади. Айримлари кекса, айримлари ёшроқ. Бироқ уларнинг ҳар бири ноёб, такрорланмас ва ўзида алоҳида маданиятнинг бир бўлагини акс эттиради.\n07/06/2020 10:00:35 27 0 Манба: adme.ru\nЭҳтимол, улар сизда ҳам бордир.


Баҳодиржон Юнусов: “Уйланишим керак, ака, қиз топилмаяпти” - uzpress\nБу гал суҳбат учун сиёсат билан иши бўлмаган, бизнинг назаримиздаги мантиқни суймайдиган, Ўшликларнинг деярли барчаси танийдиган, шаҳар чорраҳаларида туриб олиб, ДАН ходимларининг асабига тегадиган, сулув қизларга беозор тегишадиган Баҳодиржон Юнусовни танладик.\nОдамлар орасида ўз ташвиши билан яшаётган бу галги қаҳрамонимиз ҳақидаги суҳбат сизга эриш туюлмайди деган умиддамиз. Чунки у ҳам инсон. Инсонки, бировни алдамайдиган, бировга зарари тегмайдиган. Инсонки, биз кўпда эътибор бермайдиган, кўпинча биз юқоридан қарайдиган.\nБалки ушбу суҳбат одамлар орасида юрган Одам билан бизни яқин қилар.\n1966 йили Ўш шаҳрида қурувчи Юлвас ака ва Мағфиратхон аялар хонадонида тўнғич фарзанд Баҳодиржон дунёга келди. У аввал болалар боғчасида тарбиялана бошлайди. Боғчадан қочиб кетавергани сабабли у ерда бир йилгина юради. Ёши етгач, Баҳодирни шаҳардаги Ленин номидаги ўрта мактабга берадилар. Мактбада ҳам Баҳодир бўшроқ бўлгани учун ката отасининг маслаҳати билан ўқитмай қўядилар. Ўғилларини Крупская номидаги махсус мактабда ўқитгани ота-онаси рози бўлмайди. Мактаб ёшида Баҳодир Юнусов Ўшда уюштирилган савдо ярмаркаларида ҳаммоллик қиларди.\n– Ўғлим ёшлигида бирам яхшийди, кейин шунақа бўлиб қолди. Лекин икки-уч яшарлигида зўрға юрган. Тили ҳам 5-6 яшарлигида чиққан. Баҳодиржон 15-16 ёшида бозорда ишлаб юриб, ўша ерга ўрганиб қолган, – дейди онаси Мағфиратхон ая, – ўшандан буён ҳар куни бозорда. Бирорта савдогар “дўконимни олдини супуриб бер” деса супуради, “қўшиқ айт” деса айтиб беради.\n– Қўшиқ айтишга ихлоси ёшликдан бошланганми?\n– Ўзи аслида бирор қўшиқни тўлалигича билмайди. Бирини айтаётиб, иккинчисига ўтиб кетаверади. Кейин уруғида ҳам санъаткорлик борда! Тошкентлик Жўравой гармончи, раҳматлик Неъматжон Неъматов, билсангиз, Ўшда ака-ука карнайчилар бор. Улар бизга узоқроқ бўлса ҳам қариндош. Шулардан ўтганми, билмадим, болам ҳам “ҳофиз” бўлиб юрибди. Кейин боғдаги бир чойхонада ҳам ишлади, лекин боғдан жуда кеч чиқиб келарди. Мен уни боғнинг ичи ҳам ёмон жойлар деб ишлагани қўймадим. Кейин ўзи мен унда бозорда ишлайман, ўзимнинг ишим (“ҳофизлик”)ни қиламан деб бозорга тушиб кетган. Тушма бозорга десам ҳам, унамасдан кетиб қолади. Бултур арафада машина уриб кетиб, анча қийналиб юрди.\n– Машина қаерда уриб кетибди?\n– Қирғизистон кўчасидаги “Илҳом” кафеси олдида. Мен ўша куни ҳам айтдим, лекин унамасдан тушаман деб туриб олди. Мен уни эртароқ уйга қайтишини хоҳлайман-да, шунинг учун атайлаб, “сабзи олиб келгин, ош қиламиз” дедим. Пул тўплаб, сабзи олгани бозорга кетаётганда, машина уриб кетибди. Уйда ўтирсам, қўшниларим телефон қилиб, Баҳодиржон кўчамизнинг бошида қонга беланиб ётганини айтишди. Чиқиб борсам, бир оёғи, бошлари шилиниб, ҳамма жойидан қон оқиб ётибди. Бир ярим ой оёғи лат еб, юролмасдан ётди. Милицияга ҳам, бошқа ёқларга ҳам айтдим. Йўқ, ким уриб кетганини топишмади. Ўзим уйда қараб, дори-дармон қилиб тузатиб олдим. Қўй энди, бозорга тушма, машина уриб кетади десам, унамай яна тушиб кетяпти. Ўрганиб қолибди-да.\n– Ўғлингиз доим костюм-шимда, галстукда юради. Тоза кийинади...\n– Баҳодиржонни ёшлигидан ўзим тоза қараб, тоза кийинтирардим. Ҳозир ҳам чиройли кийиниш унинг жону дили. Менинг учта акам бор, уларнинг ўғиллари, опамнинг ўнта ўғли бор, ўшалар чиройли бўлиб юришарди. Ана шуларни кўриб, “Ая, менам кийинаман-а” деб, икки кунда бир, оқ кўйлак киядиган бўлса, даров бўйнини ювади. Пайпоқларигача қарайди, оппоқ қилиб кийиб олади. У ўзи ёшлигидан чиройли кийинишни ёқтиради. Эгнидаги костюм, шимни ҳам сотиб олдик. Ким сўраса: “Карим акам олиб берди”, дейди.\n– Мактабда ўқимаган бўлса, ёзиб-чизишни, пул санашни биладими?\n– Умуман билмайди. Олдин бозорга ҳам “Ғарбий” шаҳарчадан пиёда қатнар эди. Ҳозир “Араванский”гача пиёда келиб, кейин маршруткага чиқиб келаяпти. Маршруткаларнинг рақамларини ҳам ажрата олмайди. 4 йилча аввал адашиб, бошқа автобусга чиққанми ёки биров атайлаб олиб кетиб қолганми, икки кун йўқолиб қолди. Неча марталаб бозорни айланиб чиқдик. Роса изладик. Ўзи икки кундан кейин кириб келди. Ҳўнг-ҳўнг йиғлайди, оёғида бир пой туфлиси йўқ. “Бировлар адаштириб олиб кетиб қолди” дейди. Шу-шу пиёда қатнайди. Пул санашни ҳам билмайди. Бирор нарса олмоқчи бўлса, бисотидаги барча пулларни ташлаб беради. Инсофлироқ савдогар бўлса, керагини олиб қолиб, қолганини қайтиб беради. Баъзилари боламнинг соддалигидан фойдаланиб, ўзларига ҳаммасини олиб қоладилар.\n– Агар сир бўлмаса, Баҳодир ака бир кунда қанча топади?\n– Ўртача 50-60 сўм, ишлари яхши бўлиб қолса 100 сўм. Баъзида ундан ҳам кўпроқ. Иккинчи гуруҳ ногиронлиги учун нафақа олади. Лекин ҳамма пулини тийин-тийинигача менга олиб келиб беради. 1983 йилнинг 23 мартидан бери шаҳримиздаги руҳий касаллар диспансерида рўйхатдан ўтган.\n– Агар пул ўзига керак бўлиб қолса-чи?\n– Баҳодиржон микрафонларни жуда яхши кўради. Ҳозир ҳам уйда улардан 5-6 дона бор. Иккитаси яп-янги, ҳали қутиси очилмган. “Ким берди”, десам, “Карим берди», дейди. Муҳаммадкарим Соипов Тошкентда бўлса, унга қачон бериши мумкин. Менимча, уларни ҳам сотиб олган. Булардан ташқари уйимизда дунёнинг пластинка ва кассеталари бор. Барчаси сифатли. Тошкентдаги махсус овоз ёзиш фирмаларида ёзилган, шаҳримиздагиларда эмас. Бир радиоси бор эди, бузилиб қолиб, устага олиб тушиб, тузатиб, қайтариб олиб келаётса, қўлидан тушиб кетибди. Радиода ашула чиқиб қолса, дарров дўппини кийиб, эшитиб ўтиради. “Дўппи киймасанг, йўқ, энди” десам, “йўқ, ая, уят бўлади” дейди. Ҳозир энди уйланаман деб юрибди. Ёшлигида уйлаб қўяй десам, “Йўқ, уйланмайман” дерди. Ҳайрон бўлиб, нима қилишни билмай ўтирибман.\nШу пайт суҳбатимиз узилиб қолди. Сабаби, қаҳрамонимиз, узун бўйли, қотмадан келган Баҳодиржон Юнусов жимгина, уйқусираган ҳолда эшикдан кириб келди.\n– Ака, келинг. Ака, мен… мен уйланишим керак-да ака. Қиз топилмаяпти, қиз, қиз. Топилиб қолар-а?\n– Топилади, ака, Худо хоҳласа.\n– Топилмаяпти-да, топилмаяпти! Ишлар бўляптими, ука?\n– Яхши, раҳмат. Баҳодиржон ака, уйланай деяпсиз, кўз остига олиб қўйганингиз борми?\n– Ўша йўқда, ўша йўқ. Кўзим остига олиб қўйганим йўқ-да!\n– Ака, ишингизда ҳеч ким халақит бермаяптими? Пулингизни олиб қўйишмаяптими?\n– Боллар бор-ку, боллар бозорда пулимни тортиб олиб қўйишяпти! Мелисани сиз боплайсиз-а! Ановиси билан ураман деяпти, кастимимми йиртиб ташлайман деяпти. Ўзбегим беради менга, ўзбегим. Омийман. Мана галстугум йўқ, обқўйишди.\n– Пулни сизга ким беради?\n– Шўпирлар беради. Уларга Каримди “Вой аламжон”и борку, ўшани айтиб бераман, келин келади-ку, келин. Пул берса, омийман. Ўзлари (дўпписини кўрсатиб) бу еримга қистириб қўйишади.\n– Шерали Жўраевнинг қайси қўшиғидан айтяпсиз?\n– А-а, уникини айтмийман, уникини. У қалампир чекади, ўт чекади, ўт. Акам айтди менга. Менда Каримнинг кассеталари бор, Каримнинг. Ҳалиги мўйлови борку, мўйлови. Ўшани-да. Менда кассетаси бор. Мен ҳозир сизга кўрсатаман.\nКассеталарни Баҳодир ака ўзи бориб, қўйган жойидан топиб келди. Кассеталарни шундай жойлаштириб, шундай сақлаганки, ҳайрон қоласиз. Тоза қутида, тоза сақланган элликка яқин кассеталар. Қутининг ичидан бир амаллаб, бир кассетани олди.\n– Мана “Вой аламжон”, қаранг, ёзиб олинг, мана шуда, мана шу – дейди ҳалиги кассетани менга узатаркан. Дарҳақиқат, кассетанинг устига Муҳаммадкарим Соипов деб ёзиб қўйилган.\n– Бу кассеталарни қандай ажратасиз?\n– Мана бу Каримники, мана бу ҳалиги Озодники, Хайрулла аканики, бу Шералиники, Юлдузники, Севинчники, Бобомуродники…. Кўп эшитаман-да, кўп… кўп. Ҳалиги келин келадику, келин. “Вой аламжон”. Буни менга Карим ўзи берган.\n– Шу ростми? – аясидан сўрадим.\n– Ўзи шунақа деб гап топиб олган. Муҳаммад Каримни кўрмаган!\n– Мен Каримман… мен, Карим! – дея гапга аралашди қаҳрамонимиз.\n– Мағфиратхон опа, бошқа фарзандларингиз ҳақида ҳам гапириб берсангиз?\n– Баҳодиржон тўнғичим, иккинчим Муҳаббатхон, кичик қизим Мавлудахон… Қизларимни турмушга узатганман, оилали, уйли-жойли. Отаси раҳматли 2002 йил оламдан ўтди.\n– Акам (дадасини ака дер экан) ўлиб қолди. Омин қипқўйинг ака, – дейди Баҳодиржон юзига фотиҳа тортар экан.\n= Ўқиш, ёзишни билмасалар, қўшиқларни қандай қилиб ёд олади?\n– Ўғлим телевизорнинг тагидан бери келмайди. Ашула чиқиб қолса, ётиб олиб, томоша қилади. Радиоси бор, у ҳам бузилиб қолди.\n– Устага ташап келдим. Пулиниям бериб келдим… пулини. Ака, мен ичмаяппан, ака. Ичмай қўйдим. Уйланаман-да ака, шунга ичмаяппан.\n– Баъзида кола ичдим, кофе ичдим деб келиб қолади. Бунга атайлаб кола, кофе деб ароқ ичириб қўйишади-да, ука, – дейди Мағфиратхон опа.\n– “Вой аламжон”ни эшитишим керак-да, ака. Майинтапўн йўқ…майинтапўн… Бузилди…устага бердим…устага… Мен Каримман-да… Карим эшитмасам бўмийди, ака.\nУшбу хонадон аъзолари билан хайрлашиб, подъезддан тушарканман, “мен уйланишим керакда, қиз топилмаяпти… қиз…Топилиб қолар-а?! Майинтапўн бузилди… Эшитишим керак-да…эшитишим…” деган овоз эшитилиб турар эди.\nУШБУ СУҲБАТНИ МАРҲУМ ЖУРНАЛИСТ АЛИШЕР СОИПОВ 2007 ЙИЛИ ЎЗИНИНГ “СИЁСАТ” ГАЗЕТАСИДА ЧОП ЭТГАН. – siyosat_27\nAprel 14, 2022 0\nЎнлаб фуқаролик жамияти фаоллари 14 апрель куни Тожикистоннинг Бишкекдаги...\nБОШ САҲИФА Сўз эркинлиги


УЧ ОЙДА ХОРИЖДАН ИККИ МИНГ МИЖОЗ\n«Эргаш ота» хусусий тиббий марказидаги даволаш усули дунёнинг кўплаб давлатларида маълуму машҳур. Соғлиқни сақлаш вазирлиги томонидан берилган лицензия асосида фаолият юритаётган, Самарқанд вилоятининг Каттақўрғон туманида жойлашган мазкур шифохонада даволаниш учун мижозлар навбатга туришади. Демак мижозлар дардига даво топмоқда.\nБош шифокор Бердиқул Эргашев мўъжизали малҳам яратган. Даволанишнинг эса ўз фалсафаси бор. У қисқача шундай изоҳлайди:\n— Бизнинг муолажамиз парҳез, табиий гиёҳлар асосида тайёрланган малҳам ёрдамида бутун танадаги касалликларнинг асл сабабларига таъсир қилувчи, одам танасини ташкил этган ҳар бир ҳужайра ва тўқималарни касаллик сабабларидан тозаловчи ва алалоқибат, дарддан фориғ қилувчи даволаш усулидир. Бу усул хасталикларни даволабгина қолмай, касалликнинг, шу билан бирга, барвақт кексайишнинг олдини олади, кимёвий дори-дармонларсиз, жарроҳлик муолажаларисиз инсоннинг асосий бойлиги бўлмиш соғлиғини сақлашда катта фойда беради.\nТиббий марказ нафақат одамларни соғломлаштирмоқда, балки молиявий фойда билан ишламоқда, солиқларни ўз вақтида тўлаб, давлат бюджетига ҳиссасини қўшмоқда.\nАйниқса, охирги икки йилда юртимизда олиб борилаётган очиқ сиёсат натижасида чет элдан келаётган мижозлар сони кескин ошди. Ўтган йили хорижлик 3775 нафар мижоз тиббий марказда даволанган бўлса, 1470 нафар мижоз шифокор қабулида бўлиб, кўрикдан ўтиб кетди. Демак, 2018 йилда тиббий марказ бош шифокори Бердиқул Эргашев бир йилда 5 мингдан зиёд туристни Ўзбекистонга жалб этди. Энг асосийси, мижозлар айнан Ўзбекистонда касалликларидан халос бўлишганидан бениҳоя хурсанд. Ана шундай мижозлардан бири, Қозоғистон Республикаси Ақтўба шаҳридаги «ЮЖПРОМСНАБ» жамияти муассиси (ташкилотнинг бир йиллик айланма маблағи 5,5 млрд тенге), 64 ёшни қаршилаган Владимир Гринберг фикрига эътибор беринг:\n— Асли геологман. Касб тақозоси билан, яъни нотўғри овқатланиш сабаб ўн икки бармоқли ичакда яра орттириб олганман. Ўн йиллаб бу касалдан азоб чекиб келганман. Кейинроқ жигарим касалланди. Бу нисбатан ёшликдаги даврим эди. Ҳозир мен ишбилармонман. Бизнесим ҳам яхши. Фарзандларни уйли-жойли қилгач, хотиним билан ўз соғлиғимизга қарай бошладик. Биз тиббиёти ривожланган Германия, Япония, Корея, Исроил, Швецария каби жуда кўп давлатларда бўлиб, уларнинг тиббий хизматидан фойдаланганмиз. Энг замонавий аппаратлар воситасида ҳар томонлама яхши текширишади. Лекин «Сизнинг ёшингизда бу табиий ҳол», дея даволаш бўйича ҳеч нарса таклиф қилишмайди. Бироқ Ўзбекистоннинг Самарқандида, яна Каттақўрғон туманидаги қишлоқлардан бирида ташкил этилган «Эргаш ота» тиббий марказида биринчи бор даволанишга келганимизда ичимиздан тушган хилтлару тошларни кўриб ҳайратга тушганмиз. Иккинчи даволанишдан кейин Кореяга бориб, машҳур «Ҳундай» клиникасида ўзимизни обдон текширтирдик. Тажрибали врачлар қонимиздаги холестерин миқдори кескин камайганлигини, томирларимиз тозаланганини ҳайрат билан таъкидлашди. Ўзимизни ёшликдагидек енгил, қувватга тўла ҳис этамиз. Ҳар куни ўн километрдан кўп яёв юришимга қарамасдан, чарчоқ нималигини билмайман. Бу йил учинчи бор келишим. Мен ривожланган тиббиётдан бохабар инсон сифатида Бердиқул Эргашевнинг даволаш усулини дунёда тенги йўқ деб ҳисоблайман.\nДарҳақиқат, бу даргоҳда кўплаб кишилар хасталикларига даво топиб ишлаб чиқаришга қайтишмоқда.\nВера Ткач (Украина давлати пойтахти Киев шаҳридан, 1952 йилда туғилган):\n— Мен ўтган асрнинг 90-йилларида қаттиқ касал бўлдим. Айниқса, жигарим ва ошқозон ости бези жуда азоб берарди. Қон босими муттасил юқори юрарди. Текширтирсам, қонимда холестерин миқдори ошиб кетибди. Оёқларимда оғриқ бошланди, бўғимларимда шиш пайдо бўлди. Врачлар «деформацияланган артроз» ташхисини қўйишди. Роса даволандим. Дориларни қабул қилишни тўхтатишим билан оғриқлар яна авж оларди. 2003 йилда жарроҳларимиз ўт қопимни йиғилган ва безовта қилган тошлар сабаб олиб ташлашди. Бироқ операциядан кейин ҳам оғриқларим кетмади. Ҳар йили касалликлар «гулдастаси» кўпайиб борарди. 2013 йилда яна бир жарроҳлик операциясини бошимдан ўтказдим – веноктомия. 2014 йилда эса гинекология соҳасида яна икки марта операция қилишди. Охирги икки йилда жигар, ошқозон ости бези, буйракларим жуда қаттиқ оғриди... Ҳеч нарса ея олмай қолдим. Қовурғам ости оғрир, уйқусизликдан азият чекардим...\nШундай кунларнинг бирида болаларим Москвадаги дўстларидан «Эргаш ота» хусусий тиббий маркази ҳақида эшитиб қолишади. Бу ерга келишдан аввал бу мўъжизавий даргоҳ ҳақида роса маълумот тўпладик. Украинадан Ўзбекистонга келишнинг ўзи бўлмайди, ахир. Йиғилган ахборотлар натижасида кўнглимда ишонч пайдо бўлди. Бир ой муддатга даволаниш учун дугонам билан келдик. Ўзбек заминида бизни меҳмондўстларча кутиб олишди. Биринчи кунданоқ муолажани бошладик. Малҳамнинг мўъжизавий кучга эгалигини иккинчи куниёқ англаб етдим – битта катта ва қолганлари кичикроқ билирубин тошлари тушди. Саккизинчи малҳамдан кейин бир нечта холестерин тошлари тушди. Марказда комплекс даволаш усули қўлланиларкан. Қон босимимни ўлчамай қўйдим, чунки уни ҳис қилмаяпман, енгилман. Оёқларим букила бошлади, зинапоялардан бемалол тушиб-чиқяпман. Бошимдаги оғриқлар тўхтади. Айни пайтда 14 кун ўтди, саккиз кило ошиқча юкдан қутулдим. Яна 16 кунда бундан-да самарали шифо топишимга ишончим комил.\nШифохонага ҳар хил дунёқарашдаги мижозлар келади. Улар орасида тадбиркорнинг фикрини юқорида эътиборингизга ҳавола қилдик. Улар орасида зиёлилар ҳам бор. Мазкур марказдаги даволаш тартибини ўзи ўқиган тиббий, фалсафий китоблари моҳиятидан келиб чиқиб муносабат билдиради. Сергей Казаков (Россия Федерациясининг Томск шаҳридан, 1963 йилда туғилган) худди шундай мижозлардан эканлигини унинг қуйидаги фикрларидан ҳам билиб олиш қийин эмас:\n— Мен «Эргаш ота» тиббий марказига 2013 йилнинг мартида келиб қолганман. Бунга сабаб, менга қўйилган ташхис: гиперхолестерин(15,меъёри эса 4,5), бу касалликнинг келажаги ногиронлик ва блокатор дориларга маҳкумлик эди. Қон таркиби жуда ёмон, бундай қонни тозалай олмаётган жигарнинг аҳволини сўраманг.\nТасодифлар занжири худди эртаклардагидек, тақдир мени Ўзбекистонга, Бердиқул Жўрақуловичга учраштирди! Айни пайтда учинчи бора келишим. Ҳар гал 21 кун даволанаман. Ҳар гал уйга қайтиб қон бўйича мутахассис гематологга анализ топшириб, текширтираман – соғайиш томон, тозалик томон ўсиш ҳайратланарли даражада!\nШундай формула бор: «Тушундим – бажардим – натижага эришдим». Шу боис мен ҳам бу ердаги даволаш жараёнига ўз нуқтаи назаримни билдирсам.\n1. «Эргаш ота» мўъжизаси» китобида келтирилган одамлар ва улардаги реал натижалар инсоннинг шифо топиши ғояси ва мотивацияси чизиғида устувор, таянч нуқтанинг исботи ҳисобланади.\n2. Тушунишимча, даволаш методологияси Шарқ тиббиётининг «У-Син»(5 дастлабки элемент) моделига асосланган. У Одам организмининг 5 та ички ва ташқи алоқалари бирлашган ва рамзий маънода «Юлдуз» билан тасвирланган функционал системасига асосланади. Мазкур методологияда Одам Бирлашган, Яхлит, мураккаб тузилган организм сифатида қабул қилинади. Даволаш усули ҳам Ғарб тиббиётидан фарқли ўлароқ яхлит ёндашувга асосланган. Бердиқул Эргашев ўзгалар учун ёпиқ ҳисобланган системага кириш нуқтасини топган ва бутун системани ҳаракатга келтирувчи, унга фаол таъсир этувчи ва динамик мувозанатда сақловчи восита (Малҳам)ни яратган. У орқали бутун организмга шифобахш таъсир ўтказилади. Беш «Юлдуз» тишли ғилдирак (шестерёнка) каби айлана бошлайди. Ана шу айлананинг ўқи, бу барча динлар пайғамбарлари таъкидлаган «Инсоннинг ўз ҳаёти ва Илоҳий моҳиятини англаш» ҳисобланади.\n3. Мотивация (асос): даволаш жараёнида тозалаш орқали, бошқа турдаги озиқланиш даври орқали асл сабабга таъсир ишлари амалга оширилади:\n— инсон ўз ҳаёти ва ҳаёт йўлини қайта кўриб чиқади;\n— ҳаёт тарзидаги қолиплар, ёлғон ва турли руҳий тузилмалардан халос бўлади;\n— ўзини ва дунёни янгидан англайди.\nФикрим якунида «тана алкимёси»нинг ва фавқулодда натижанинг муқаддас механизми ишга туширилади. Айтишим мумкинки, Бердиқул Жўрақулович инсон онги, руҳиятини ўзгартирадиган, янгилайдиган платформа (ҳудуд) яратганки, бу муҳаббат маконида кишилар қалби очила бошлайди, нурга тўлади. Ана шу нурланиш ёғдусини германиялик Виктор Риттер хулосасида эшитиш мумкин: «Тангри таоло шифокорнинг қалбини бир нур билан тўлдирганки, бу неъматни у биз билан баҳам кўради, бир коса мўъжизали малҳами каби вужудимизни саломатлик билан тўлдиради ва даволайди».\nШифокор, у даволаган минглаб одамлар, у яратган самарали система – Келажак тиббиёти, Ҳаёт ва Тириклик уйғунлиги учун инсониятга таклиф этган даволаш усули ҳақида қанча гапирсак, шунча оз. Бир тиббиётки, у мустаҳкам томирлари билан ўтмиш (Абу Али ибн Сино)га бориб тақалади ва замонавий ахборот технологиялари воситасида дунёни илмий англаш билан ривожланади.\nРоссиялик мижознинг фикрлари эди бу. Энди масалага тадбиркорлик нуқтаи назаридан қарасак, Б.Эргашев томонидан мазкур муассаса ташкил этилгач, 70 нафардан зиёд ёш мутахассис иш билан таъминланди. Шу билан бирга, ҳар бир вилоятдан «Эргаш ота»га одам ташиб, бола-чақасини боқаётган «такси»чилар, ҳатто, «автобусчи»лар бор. Хаста инсон ўзини кўрсатишга ёлғиз келмайди кўп ҳолларда. Улар шифокор ҳузурига киргунларича шу атрофда дам оладилар, бошқа ишбилармонлар қурган ошхонаю ресторанларда овқатланадилар. Ўзга давлатлардан одамларни автобус, поезд ва ҳаво йўллари орқали ташиётган компаниялар ҳам фойда кўрмоқда. Европа ва қўшни давлатлардан туризм баҳонасида даволанишга келаётган фуқаролар якшанба кунлари Самарқанд, Навоий, Бухоро вилоятларидаги қадамжоларга саёҳатга чиқишмоқда.\nЎтган йили беш мингга яқин хорижлик мижоз маслаҳат олиб, даволанган. Бош шифокор Б.Эргашевнинг фикрича, жорий йилда рекорд даражада турист кутилмоқда. Йил бошидан апрелнинг биринчи ярмигача 2500 нафар чет эллик даволаниш учун қабул қилинган.\nТадбиркор шифокор имкониятлардан руҳланиб етти қаватли замонавий меҳмонхона қурилишини бошлади. Бу ҳам тиббий туризмнинг ривожланишига муносиб ҳисса бўлиши шубҳасиз. Самарқанд вилояти ҳамда Каттақўрғон туман ҳокимликларининг доимий эътиборида қурилаётган бу иншоот ҳам чет эллик мижозларга шароит ва халқимиз учун қўшимча иш ўрни деганидир.\nБиз эса шифокор Бердиқул Эргашев фаолиятининг энг асосий иқтисодий натижаси минглаб беморларни даволаб, ўз касбига, ишлаб чиқаришга қайтараётгани бўлса керак, деган фикрдамиз.


Ўзбекистон далалари хроникаси – 2009: Сирдарё болаларининг “ҳеч кимдан кам ери йўқ!” - Фарғона.Ру ахборот агентлиги\n00:35 msk, 14 Июль 2020\nЎзбекистон далалари хроникаси – 2009: Сирдарё болаларининг “ҳеч кимдан кам ери йўқ!”\n06.10.2009 12:21 msk\nМуаллиф фотосурати, 29 сентябрь 2009 йил\nБир неча кун илгари Ўзбекистондаги бошқа вилоятларнинг ортидан Сирдарё вилояти ўқувчилари ҳам пахта далаларига чиқиб кетдилар. Бу йил, олдинги йиллардан фарқли ўлароқ, ҳокимиятлар кўрсатмасига мувофиқ “оқ олтин” теримида 14 ёшга тўлган, яъни ўрта мактабларнинг 7-чи синф ўқувчилари иштирок этадилар. Аммо ўтган йиллардаги сингари пахта далаларида 12-13 ёшли болаларни ҳам учратиш мумкин. “Фарғона.Ру” мухбирлари Сирдарё вилоятига бориб бу аҳволнинг ҳақиқат эканлигини ўз кўзи билан кўриб қайтдилар.\nСирдарё – аҳолиси 30 минг кишидан иборат шаҳар, Тошкентдан 75 километр масофада жойлашган. Маҳаллий аҳоли учун деярли иш йўқ: ёш ва кучига ишонганларнинг деярли ҳаммаси Тошкентда ёки Қозоғистон ва Россияда иш қидириб юришибди. Шунинг учун шаҳарнинг қолган аҳолиси йилнинг терим мавсумида ёппасига далага чиқиб кетишлари одатий ҳол бўлиб қолган. Кундузи кўчаларда одамлар кам.\nҲамма пахта фронтига кетган!\nРасмийлар терим мавсумида аксарият давлат, ҳамда кўнгилочар муассасаларини ёпиб қўядилар. Боз устига, милиция кундузи шаҳардан чиқадиган йўлларни тўсиб қўйган. Шаҳардан пиёда чиқиб кетса бўлади, аммо машиналарда чиқиш учун айланма йўллар орқали юриш керак. Кундузи барча бозорлар берк, улар кеч соат олтидан кейин бир неча соатга очиляпти, холос.\nПахта терими мавсумида милиция шаҳарни қуршаб оляпти\nСирдарёга ҳамкасбим билан эрта тонгда жўнадик. Биз кира қилган таксичи, сирдарёлик йигит бир кунда икки марта Тошкентга келиб кетар экан. “Оилани боққани, рўзғорни тебратгани етиб турибди”, - дейди у.\nЎзбекистон далаларида пахта ғарқ пишиб етишмоқда\n- Менинг 14 ёшга кирган ўғлим ҳар куни соат саккизда синфдошлари билан далага чиқиб кетади. Кечқурун соат беш-олтигача далада. Тушликда иссиқ овқат беришмайди, ўзлари билан олиб кетишади, - дейди таксичи. – Бу йил бир кило пахта учун 85 сўм тўлашяпти ( 5 центдан камроқ. – таҳр. изоҳи), ўғлим кунига 15-20 килограмм пахта тераяпти, 1500 минг сўмгача пул ишлаяпти. Оз бўлгани билан бу пулларни кўрмаймиз, ўғлимга чўнтак пули.\nҲуқуқ ҳимоячиларининг танқиди ва ишлаб чиқарувчилар томонидан бойкот қилганига қарамай, Ўзбекистон расмийлари болаларни пахта далаларида мажбуран ишлатмоқдалар.\nСуҳбатдошимизга кўра, унинг ўғли ўтган йили ҳам, икки йил олдин ҳам пахта теримига чиққан. Аммо ёмғир ёққанида ва совуқ тушганида у ўғлини далага юбормагани ҳам рост. Ўшанда мактабдан ўқитувчилар, ҳатто директорнинг ўзи ҳам уйга келиб жанжал қилишган, маҳалла фуқаролари йиғини ҳам мунтазам равишда оилага босим ўтказиб келган. Бу йил мактаб ўқувчилари учун пахта терим мавсуми бошланганидан бери ҳозирча ёмғир ёққани йўқ.\nШаҳарни айланиб ўтиб фермер хўжаликларидан бирининг ҳудудига кириб келдик. Бу ерда Тошкентдан келган талабалар билан бир қаторда мактаб болалари ҳам далада пахта тераётган эканлар. Кичкинтойларни кўрмадик, аммо 12-13 ёшли болалар бор экан.\nСирдарё вилояти Сирдарё тумани фермерлик хўжаликларидан бири\n- Мен 14 ёшга кирдим, бу ерда синфдошларим бирга пахта тераяпмиз, справка сотиб олганлар чиқмаяпти, холос, - дейди Надина исмли қиз. – Далага уйдан яёв келамиз. Эрталаб соат саккиздан кеч соат бешгача ишлаймиз. Баъзан уйга эртароқ ҳам қайтамиз.\nУнга кўра, болалар учун шунча пахта терасан деб норма белгилаб беришмаган, ким қанча терса бўлди. Ўртача 20 килодан теришаяпти, шунинг учун қаттиқ чарчашаётгани йўқ. Умуман олганда, биз билан суҳбатлашган болаларнинг ҳаммаси мажбурий меҳнатга муносабатларини одатий ҳол каби қабул қилаяптилар. “Ҳаммаям далада ишлаяпти-ку”, - дейишади улар.\n12 ёшли Сардор пахта теримига ўз ихтиёри билан чиқаяпти: унинг кўпчилик синфдошлари мактабда дарсда ўтирибди.\n- Мен уй бекасиман, - дейди унинг онаси, - далага ўз ихтиёрим билан чиқаман. Ҳамма ишлаганидан кейин, менинг бошқалардан кам ерим йўқ-ку? Ўғлим менга ёрдам бераяпти, бунга ҳеч ким тўсқинлик қилаётгани йўқ. Икковимиз кун бўйи 70 кило пахта терамиз. Пули кўп бўлмаса ҳам, бу ерда бошқа иш йўқ.\n“Она ватан хирмонлари” болалар меҳнати билан терилган ҳосилни кутмоқда\n- Ҳеч ким бизни мажбур қилаётгани йўқ. Ўз ихтиёримиз билан келаяпмиз. Бутун синфимиз билан, - дейди 14 ёшли Икром. – Қанча ишлашимизни билмайман, балки бир ойдир. Тушликка овқат беришмайди, ўзимиз билан олиб келамиз.\n- Нимаям қилардик? Ҳаммани мажбур қилишяпти, қутилиб бўлмайди, - дейди бизни болалардан нарига етаклаб ёш ўқитувчи аёл. – Ўзбекистон пахтасига нисбатан халқаро санкциялар тўғрисида эшитганман, аммо бефойда. Кимдир пахтани териши керак-ку? Ишчи кучи етишмаса. Фақат менинг исмимни ва мактабимни айтманг, хўпми?..\nБиз борган далада эрта тонгда 30-40 киши ишлаётган экан. Ораларида катталар ҳам бор. Қайтаётганимизда кун тикга келиб қолган, Тошкент йўли ёқасидаги далалар пахта тераётган болаларга тўлиб кетган экан. Ҳар бир дала ёнида тўхташдан фойда йўқ, бу болалар ҳам эшитганимизни қайтаришлари турган гап эди: “Ҳа, ўқимай пахта тераяпмиз. Ёқадими ёқмайдими, нима фарқи бор? Ҳамма тераяпти, бизнинг кам еримиз борми?..”\nДети на полях Узбекистана


Автомобиль учун стикер олишга аризалар қабул қилиш тўхтатилди - UzNews.uz\nДавлат хизматлари агентлиги автомобиллар учун махсус стикер олишга аризалар қабул қилиш тўхтатилгани ҳақида хабар берди.\nДавлат хизматлари агентлиги 4 апрель соат 18:00дан бошлаб автомобиллар учун махсус стикер олишга аризалар қабулини вақтинча тўхтатди.\nАгентлик хабарига кўра, 4 апрель 17:00 ҳолатига 165 619та ариза тушган: рухсатнома берилганлар сони – 23 546, рад этилганлар – 81 241тани ташкил қилган ҳамда 10 004та ариза олувчиларнинг ўзлари томонидан қайтариб олинган.\n"Уларни сифатли саралаш ва ЙҲХДХ идоралари билан биргаликда кўриб чиқиб, асослантирилган қарорларни қабул қилиш учун аризалар қабулини вақтинча тўхтатишга мажбурмиз", — дейилади хабарда.\nҚайд этилишича, аризаларни қабул қилиш 6 апрель 18:00дан бошланади.\nАгентлик рад этилган аризаларни қайта юбормасликни сўраган, чунки бу ҳолат бошқа аризаларни кўриб чиқиш жараёнини сезиларли даражада секинлаштиради.\n79 новых случаев COVID-19 выявили в течение дня\nВыявлено 22 новых случая заражения COVID-19\nЖители Юнусабадского района временно останутся без газа\nБухоро вилоятида бир оиланинг 7 нафар аъзоси коронавирус билан касалланди\n27 май, 23:53\nЎзбекистонда COVID-19 билан касалланганлик бўйича янги ҳолатлар қайд этилди\nЮнусобод тумани аҳолиси вақтинча газсиз қолади\n27 май, 16:15\nТошкент вилоятининг қатор туман ва шаҳарлари "қизил" тоифадаги ҳудудга ўтказилди\n27 май, 12:26\nЯна бир вилоят коронавирусдан ҳоли ҳудудга айланди\n27 май, 10:30\nТошкентда "Газель" юк машинаси билан тўқнашиб кетди, бир киши вафот этган\n28 апрель, 12:02


ОНА БЎЛИБ, ЁШАРАСИЗ! | Суғдиёна биринчи аёллар электрон журнали\nОлий тоифали акушер-гинеколог – Мавлуда ТОШБОЕВА маслаҳатлари:\nФарзанд таваллуди оилага ниҳоятда улкан бахт олиб келади. Шуниси қувонарлики, бўшанган аёл организмида туғруқдан сўнг ижобий ўзгаришлар юзага келади. Масалан: * Бир қанча сурункали касалликлар ўз-ўзидан тузала бошлайди. * Организмнинг юқумли ва бошқа хил хасталикларга қарши курашувчанлик қобилияти ортади. * Эндокрин тизим фаолияти яхшиланади. * Аёл руҳан тинчланади, кўнглида хотиржамлик ҳисси пайдо бўлади. * Агар ёш онада илгари эндометриоз (бачадон шиллиқ қавати бўлмиш эндометрийнинг ўз атрофидаги тўқималарга ўсиб кириши) хасталиги аниқланган бўлса, туғруқдан сўнг (80 фоиз ҳолларда) у бартараф бўлади. * Аввалги даврда аёл организмида мавжуд бўлган мастопатия (сут безининг “тугунча”ли без касаллиги) айниқса, туғруқдан кейин икки йилгача гўдакни эмизган даврида йўқ бўлади. * Аниқланган фолликуляр кисталар 80-85 фоиз ҳолларда туғруқдан кейин сўрилиб кетади. АЛОҲИДА МАСЛАҲАТЛАР!\nШуни ёдда тутиш лозимки, она бўлган аёллар туғруқдан кейин илгари кўникилмаган ҳолатлар (масалан, депрессия, маълум вақт уйда ўтириб қолиш билан боғлиқ руҳий муаммолар, чақалоқ соғлиғидан хавотирланиш, гўдак парваришидаги тажрибасизлик, оғир ўтган туғруқ асоратларидан қийналиш, тушкунлик сингарилар)га дуч келишлари мумкин. Бу муаммоли вазиятлардан чиқиб кетиш эса аёлни тинчлантиради, уни эски дардлардан фориғ этади, чеҳрасини гул-гул яшнатиб, организмини яшартиради.\nҚуйидаги маслаҳатларга амал қилсангиз, туғруқдан кейинги муаммоларга ҳеч бир ўрин қолмайди.\n1. Туни билан чақалоққа қараб ухлолмаган бўлсангиз, кундуз куни, албатта, икки-уч маҳал мизғиб олишга ҳаракат қилинг. Чунки тўйиб ухламаслик кайфиятга салбий таъсир кўрсатади. 2. Рўзғор ишларига улгуролмай қолаётганингиз аниқ. Демак, оилангиз аъзоларидан бир кимнинг ёрдамига таянинг. Акс ҳолда уй ишлари чала қолганини ўйлаб, ташвишингиз ортади, бу эса руҳий муаммоларни келтириб чиқаради. 3. Гўдак ухлаганида мумтоз мусиқаларни эшитинг ёки шўх мусиқага рақс тушинг. Баъзан чақалоғингизни кўтариб, рақс тушишингиз ёки аста хиргойи қилишингиз ҳам мумкин. Бу сизга завқ бағишлайди. 4. Борди-ю, руҳий муаммоларингиз кўпайиб кетиб, улардан халос бўлолмасангиз, руҳшуносдан маслаҳат сўрашга тортинманг. 5. Вақт топиб, табиат қўйнида сайр қилиш, атрофдаги гўзал манзаларга боқиш ҳам кайфиятга ижобий таъсир кўрсатади. Буни гўдакни тоза ҳавога олиб чиқиш пайтида уддаласангиз ҳам бўлади. 6. Бўш вақт топилса, китоб ва газета мутолаа қилинг. Миянинг интеллектуал қобилиятини ишга солиб туриш, фикрлаш, тасаввурни бойитиш кишини тушкунликдан қутқаради.Twitter НравитсяSocButtons v1.5


Раҳмон умрбод президентликда қолиш учун референдум ўтказади\nТожикистон парламенти мамлакат Конституциясига ўзгартиш ва қўшимчалар киритиш борасида 22 майда умумхалқ референдуми ўтказиш ҳақида қарор қабул қилди. Бу референдумда Имомали Раҳмоннинг бир умр президент бўлиб қолиши, президентликка номзодлар ёшининг пасайтирилиши назарда тутилган ўзгартишлар умумхалқ муҳокамасига қўйилади. Кузатувчилар фикрича, бу референдум билан тожик президенти ўзини ва оиласини бир умр ҳокимиятда қолишини таъминлайди.\nТожикистон Конституциясига киритиладиган ўзгартиш ва қўшимчалар 22 май куни бўлиб ўтадиган умумхалқ референдумида муҳокама қилинади. Бу ҳақда тожик парламенти 10 февраль куни қарор қабул қилди.\nРеферендум бюллетенида фақат битта савол бўлади: “Сиз Тожикистон Конституциясига киритилаётган ўзгартиш ва қўшимчаларни қабул қиласизми?”\nПарламентнинг иккала палатаси вакиллари тайёрлаган ўзгартишлар лойиҳасига кўра, Конституциянинг 65-моддаси қуйидаги сўзлар билан тўлдирилади:\n“Мазкур модданинг тўртинчи қисмида назарда тутилган чеклов, Тинчлик ва миллий бирлик асосчиси – Миллат пешвосига тааллуқли бўлмайди. Тинчлик ва миллий бирлик асосчиси – Миллат пешвосининг ҳуқуқий мақоми ва ваколатини Конституциявий қонун белгилайди”.\nТожикистонни 1992 йилдан бошқариб келаётган ҳозирги президент Имомали Раҳмон, республика Конституциясига биноан 2020 йилда ўз номзодини президентликка қайта қўя олмайди. Агар мазкур ўзгартиш референдумда қабул қилинса, у ўз номзодини ҳеч қандай тўсиқларсиз яна президентликка қўйиши мумкин.\nКонституцияга ўзгартиш киритиш лойиҳасидаги иккинчи муҳим жиҳат шуки, энди президентликка номзодлар ёшига ҳам ўзгартиш киритилади, президентликка номзодлар ёши аввалги 35 ёшдан эмас, балки 30 ёшдан қилиб белгиланади.\nБу ўзгартиш, президентнинг тўнғич ўғли Рустам Имомалининг 2020 йилда ўз номзодини президентликка қўйиш имконини беради. Ўшанда президент ўғли 33 ёшга тўлади.\nЛойиҳадаги ўзгартишларнинг учинчи муҳим жиҳати, диний партиялар фаолиятига қаратилган. Агар лойиҳадаги ўзгартишлар қабул қилинса, бундан сўнг мамлакатда диний ва миллатчилик руҳидаги сиёсий ва диний партиялар ҳамда бирлашмалар ташкил этилиши тақиқланади.\nШунингдек, янги ўзгартишларга кўра, парламент депутатлигига, Конституциявий, Олий, Иқтисодий судларга номзодлар ёши 30дан паст бўлмаслиги ва улар олий маълумотли бўлишлиги шарт қилиб қўйилади.\nКузатувчиларга кўра, бу ўзгартишлар¸ Раҳмоннинг истаса ўлгунча президент бўлиш¸ истаса ўғлини президент қилиб¸ ўзи уни назорат қилувчи олий пешво бўлиб яшашига замин яратади.


Навоий вилояти соғлиқни сақлаш бошқармасига янги раҳбар тайинланди\nЗафар Расулов вилоят соғлиқни сақлаш бошқармаси бошлиғи лавозимига тайинланди.\nНавоий вилояти соғлиқни сақлаш бошқармаси бошлиғи Фарҳод Гафаров соғлиги тақозоси сабабли ўз хоҳишига кўра вазифасидан озод этилди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар бермоқда.\nҚайд этилишича, соғлиқни сақлаш вазирининг тегишли буйруғига асосан Зафар Расулов вилоят соғлиқни сақлаш бошқармаси бошлиғи лавозимига тайинланди.\nУ шу кунга қадар Соғлиқни сақлаш вазирлиги даволаш-профилактика ёрдамини ташкиллаштириш бош бошқармаси бирламчи тиббий санитария ёрдами муассасаларини мувофиқлаштириш бошқармаси бошлиғи ўринбосари лавозимида фаолият кўрсатиб келаётган эди.\n41 ёшли Зафар Расулов 2003 йил Тошкент давлат тиббиёт институти(ҳозирги Тошкент тиббиёт академияси)ни тамомлаган. Учқудуқ туман тиббиёт бирлашмаси бошлиғи, Навоий вилоят соғлиқни сақлаш бошқармаси бошлиғининг профилактика ва даволаш ишларини ташкил этиш бўйича биринчи ўринбосари лавозимларида фаолият юритган.\nЎзбекистон ҳукумати Япония грантидан самарали фойдаланиш бўйича қарор қабул қилади\nЎзбекистоннинг Россиядаги элчихонаси ходимларига шахсий ҳимоя воситалари юборилди\nНавоийда аёл киши ЙПХ ходимининг бодикамераси ва жезл таёқчасини олиб кетди. ИИВ воқеа тафсилотларини очиқлади


Apple қанча чиранмасин, iPhone 12’лар тақдири барибир Samsung’га боғлиқ! - Terabayt.Uz\nКупертинолик корпорация iPhone 12 туркумидаги смартфонларининг нархларини имкон қадар пастроқ қилмоқчи. Уларнинг бошланғич русумдагисини ҳатто iPhone 11’дан ҳам арзон бўлиши учун BOE Technology тақдим этган арзонроқ матрица қўлланиши ҳам айтилган.\nЛекин сўнгги маълумотларга қараганда, ўн иккинчи авлод айфонлар туркуми учун дисплейларнинг асосий қисми – нақ 80 фоизини барибир Apple’нинг «ашаддий рақиби» – Samsung етказиб берар экан. Экранларнинг қолган 20 фоизигина LG ҳамда BOE компаниялари ҳиссасига тўғри келар экан.\nШу тариқа, Apple қанчалик урингани билан, барибир смартфон бозоридаги ўз рақобатчисига боғлиқ бўлиб қоляпти. Умуман олганда, дунё бўйлаб жуда кўп миқдорда iPhone’лар сотилаётганини ҳисобга олсак, уларга экран етказиб беришдек масъулиятли ишни қисқа муддатда бошқа дисплейсозга ўтказиб ҳам бўлмайди-да!\nЎҚИНГ: Apple’нинг зиқналиги авжига чиқди: у iPhone қадоғидан муҳим аксессуарни олиб ташлаяпти!\n#Apple #Apple iPhone #LG #LG Display #смартфонлар #BOE #Apple iPhone 12 #Apple iPhone 12 Pro #Apple iPhone 12 Pro Max


Турк кино санъатининг энг талабгир актрисаларидан бири Туба Буюкустун ҳаёти ва ижодига назар ташлаймиз.\nТаниқли турк акрисаси ўзбек томошабинига қарийб ўн йилдан бери яхши таниш. У «Осиё» сериалидаги Аси образи орқали кўплаб мухлислар орттирган. Ҳозирги кунда «Гул ва пул ишқи» (Kara Para Aşk) сериалидаги Элиф Денизер роли билан экранларимизга қайтган актриса ҳақида нималарни биламиз?\nАктриса Хадича Туба Буюкустун 1982 йилда Туркиянинг Истанбул шаҳрида тавллуд топган. У болалигиданоқ санъатга қизиққан, жуда чиройли расмлар чизган. Унинг иқтидорини сезган ота-онаси бўлажак актрисани бадиий мактабда ўқитганлар. Мактабни аъло баҳоларга битирган Тубанинг мақсадлари ўзгармаган ва ўқишни Мимар Синан номидаги Истамбул университетида давом эттириб, либослар ва декорациялар бўйича рассом йўналиши бўйича таҳсил олган.\nУниверситетдаги ўқиш билан бирвақтда у ўзини моделликда ҳам синаб кўришга қарор қилган. Унинг ташқи кўриниши эса бу соҳа учун айни муддао эди. 173см бўйи ва 51 кг вазни, қолаверса жуда ҳам гўзал юзга эга ёш қиз Pantene, Molped, Kremini компанияларининг рекламаларида суратга туша бошлаган.\nАкрисанинг сейинги омадли ролларидан бири «Жасур ва Гўзал» номли сериал бўлиб, у мазкур сериалда у Туркиянинг энг талабгир актёрларидан бўлган Киванч Татлитуғ билан суратга тушган.\nНашр санаси: 06-02-2019


2016 йили йўқотганларимиз - www.ziyouz.uz\nБош саҳифа Янгиликлар2016 йили йўқотганларимиз\nЧоп этилган 29.12.2016 30.12.2016 МуаллифZiyouz.uz\nТугаб бораётган 2016 йилда Ўзбекистон илм, фани ва маданияти бир нечта арбобларидан айрилди. Ziyouz.uz портали ушбу йилда вафот этган ўзбекистонлик зиёлиларни хотирлайди.\nЎзбекистон Республикасининг биринчи президенти Ислом Каримов (1938-2016)\nЎзбекистон Қаҳрамони Эркин Воҳидов (1936-2016)\nЎзбекистон халқ шоири (1987), Ўзбекистон Қаҳрамони (1999), драматург ва жамоат арбоби Воҳидов Эркин Воҳидович 1936 йил 28 декабрь куни Фарғона вилояти Олтиариқ туманида туғилган. Тошкент давлат университетининг филология факултетини тугатган (1960). «Ёш гвардия» нашриётида муҳаррир, бош муҳаррир (1960-63; 1975-82), Ғафур Ғулом номидаги Адабиёт ва санъат нашриётида муҳаррир, бош муҳаррир (1963-70), директор (1985-87), «Ёшлик» журнали бош муҳаррири (1982-85) бўлиб ишлаган.\nЭркин Воҳидов ярим асрдан зиёд ижодий фаолияти давомида “Тонг нафаси”, “Қўшиғим сизга”, “Ақл ва юрак”, “Менинг юлдузим”, “Ёшлик девони”, “Тирик сайёралар”, “Шарқий қирғоқ”, “Келажакка мактуб” каби шеърий тўпламлари, “Нидо”, “Қуёш маскани”, “Руҳлар исёни”, “Кўҳинур” каби достонлари, “Олтин девор”, “Истанбул фожиаси” сингари саҳна асарлари, “Сўз латофати” бадиий рисоласи билан ўзига хос ижодий мактаб яратган.\nУ И. Гётенинг «Фауст» асарини, С. Есениннинг шеърларини ўзбек тилига таржима қилиб, алоҳида китоб ҳолида нашр эттирган. Бундан ташқари Ф. Шиллер, Иқбол, Улфат, Р. Ҳамзатов, Л. Украинка, А. Блок ва бошқа турли халқлар шоирлари асарларини ҳам ўзбек тилига таржима қилган.\nЭркин Воҳидов асарлари чет эл (немис, француз, рус, инглиз, урду, ҳинд, араб ва б.) ҳамда қардош туркий халқлар тилларида («Олтин девор», «Сайланма», «Нидо» ва б.) нашр этилган. Асарлари («Олтин девор», «Истанбул фожиаси») Ҳамза театри, вилоят театрларида саҳналаштирилган, «Олтин девор» комедияси Покистоннинг Лахор шаҳри театрида қўйилган.\nЭркин Воҳидов Ўзбекистон Олий Кенгаши депутати (Ошкоралик масалалари қўмитаси раиси; 1990-95); 1995 йилдан Ўзбекистон Олий Мажлиси депутати ва Халқаро ишлар ва парламентлараро алоқалар қўмитаси раиси бўлган.\nЭркин Воҳидов «Буюк хизматлари учун» ордени билан мукофотланган (1997). Ҳамза номидаги Ўзбекистон Давлат мукофоти лауреати (1983) эди.\nЎзбекистон Қаҳрамони Абдулла Орипов (1941-2016)\nАбдулла Орипов (1941.21.3 — Қашқадарё вилояти Косон тумани Некўз қишлоғи – 2016.5.11 – Хьюстон, Техас штати, АҚШ) — шоир ва жамоат арбоби. Ўзбекистон халқ шоири (1990). Ўзбекистон Қаҳрамони (1998).\nТошДУнинг журналистика факултетини тугатган (1963). «Ёш гвардия» (1963—69), Ғафур Ғулом номидаги Адабиёт ва санъат нашриётларида муҳаррир (1969—74), «Шарқ юлдузи» журналида адабий ходим, бўлим мудири (1974—76), Ўзбекистон Ёзувчилар уюшмасида адабий маслаҳатчи (1976—82), масъул котиб (1985—88), Тошкент вилоят бўлимида масъул котиб (1982—83), «Гулхан» журналида муҳаррир (1983—85), 1996 йилдан Ўзбекистон Ёзувчилар уюшмаси раиси, айни вақтда, Ўзбекистон Республикаси Муаллифлик ҳуқуқини ҳимоя қилиш давлат агентлиги раиси (1989 йилдан) бўлиб ишлаган.\nАбдулла Ориповнинг «Тилла балиқча», «Мен нечун севаман Ўзбекистонни» сингари дастлабки шеърлари талабалик йилларида ёзилган ва ўзбек шеъриятига янги, истеъдодли, ўзига хос овозга эга шоирнинг кириб келаётганидан дарак берган. Кўп утмай, «Митти юлдуз» (1965) илк шеърлар тўпламининг нашр этилиши шеърият мухлисларида пайдо бўлган шу дастлабки тасаввурнинг тўғри эканлигини тасдиқлаган. Шундан кейин шоирнинг «Кўзларим йўлингда» (1966), «Онажон» (1969), «Руҳим», «Ўзбекистон» (1971), «Хотирот», «Юртим шамоли» (1974), «Юзма-юз», «Ҳайрат» (1979), «Нажот қалъаси» (1981), «Йиллар армони» (1983), «ҳаж дафтари», «Муножот» (1992), «Сайланма» (1996), «Дунё» (1999), «Шоир юраги» (2003), “Эзгулик” (2012) сингари шеърий китоблари нашр этилган.\nАбдулла Орипов — Ўзбекистон Республикаси Давлат Мадҳиясининг матнини ёзган (1992). У Наврўз ва Мустақиллик байрамларини ўтказиш бўйича ёзилган сценарийларнинг аксарияти муаллифи.\nДанте «Илоҳий комедия»сининг «Дўзах» қисмини, А. С. Пушкин, Н. А. Некрасов, Т. Г. Шевченко, Л. Украинка, Р. Ҳамзатов, Қ. Қулиев ва М. Байжиев асарларини ўзбек тилига маҳорат билан таржима қилган. Ўз навбатида, унинг асарлари ҳам рус, инглиз, болгар, турк, украин, туркман, озарбайжон каби кўплаб хорижий тилларга таржима қилинган.\n1990 йилдан Ўзбекистон Олий Кенгаши, 1995 йилдан Ўзбекистон Олий Мажлиси депутати бўлган. Абдулла Орипов Калифорния (АҚШ) Фан, таълим, саноат ва санъат халкаро академиясининг ҳақиқий аъзоси. Сока университети (Япония) профессорри. Ҳамза номидаги (1983) ҳамда Алишер Навоий номидаги (1992) Ўзбекистон Республикаси Давлат мукофотлари лауреати.\nАкадемик Ғани Абдураҳмонов (1925-2016)\nАкадемик Саид Шермуҳамедов (1930-2016)\nСаид Шермуҳамедов 1930 йил 12 майда Бухоро вилоятининг Қоракўл туманида туғилган. 1948-1953 йилларда Самарқанд давлат университетида таълим олган. Ўқишни тугатиб, ушбу университет аспирантурасида таҳсилни давом эттирган. Фалсафа фанининг долзарб масалалари бўйича 1960 йилда номзодлик, 1974 йилда докторлик диссертациясини ҳимоя қилган. 1994 йилда Ўзбекистон Республикаси Фанлар академиясининг аъзоси этиб сайланган.\nСаид Шермуҳамедов ўзининг 60 йилдан ортиқ меҳнат фаолияти давомида Ўзбекистон Фанлар академиясининг фалсафа ва ҳуқуқ институти илмий ходими, илмий котиби, директор ўринбосари, республика маориф вазири, Педагогика фанлари илмий-тадқиқот институти директори, Ўзбекистон Миллий университетининг кафедра мудири каби масъулиятли лавозимларда самарали хизмат қилган ва юртимизда фалсафа фанига доир масалаларни илмий тадқиқ этиш, ижтимоий-гуманитар фанлар йўналишида юқори малакали кадрлар тайёрлаш ишида фаоллик кўрсатган.\nСаид Шермуҳамедовнинг раҳбарлигида ўнлаб фан докторлари ва фан номзодлари тайёрланган.\nАкадемик Рубен Акопович Сафаров (1930-2016)\nРубен Сафаров 1930 йилда Андижон шаҳрида туғилган. 1953 йили Москва юридик институтини тугатган. 1963 йилда номзодлик, 1982 йилда докторлик диссертациясини ҳимоя қилган. 1989 йилда Ўзбекистон Республикаси Фанлар академиясининг аъзоси этиб сайланган.\nЎзининг 60 йилдан ортиқ меҳнат фаолияти давомида Рубен Сафаров Андижон вилояти адлия бошқармаси ревизори, “Андижанская правда” газетаси муҳаррири, Давлат матбуот қўмитаси раисининг биринчи ўринбосари, “Правда Востока” газетаси бош муҳаррири лавозимларида самарали меҳнат қилган. Юртимизда тарих ҳамда журналистика соҳасини ривожлантириш ишларига муносиб ҳисса қўшган.\nРубен Сафаровнинг раҳбарлигида бир қатор фан докторлари ва фан номзодлари тайёрланган. Академик Р.Сафаров “Ўзбекистонда хизмат кўрсатган маданият ходими” фахрий унвони, “Шуҳрат” медали билан мукофотланган.\nАкадемик Абдулаҳад Муҳаммаджонов (1931-2016)\nАбдулаҳад Муҳаммаджонов 1931 йилда Тошкент шаҳрида туғилган. 1951 йили Ўрта Осиё давлат университетини (ҳозирги Ўзбекистон Миллий университети) тугатиб, Абу Райҳон Беруний номидаги Шарқшунослик институти (ҳозирги Шарқ қўлёзмалари маркази) аспирантурасида таҳсил олган. 1955 йилда номзодлик, 1977 йилда докторлик диссертациясини ҳимоя қилган. 1989 йилда Ўзбекистон Республикаси Фанлар академиясининг аъзоси этиб сайланган.\nАбдулаҳад Муҳаммаджонов ўзининг 60 йилдан ортиқ илмий-педагогик фаолияти давомида Фанлар академиясининг Археология, Тарих институтлари директори, Фанлар академияси вице-президенти, Ўзбекистон Миллий университети профессори каби лавозимларда самарали меҳнат қилган, юртимизда тарих ва археология фанларининг долзарб назарий ва амалий масалаларини тадқиқ этиш, юқори малакали илмий-педагог кадрлар тайёрлаш ишига муносиб ҳисса қўшган.\nАбдулаҳад Муҳаммаджоновнинг халқимизнинг қадимий тарихи, бой маданиятини, юртимизда шаклланган суғорма деҳқончилик анъаналарини археологик жиҳатдан ўрганишга бағишланган кўплаб китоб ва монографиялари, мақола ва рисолалари илмий жамоатчиликка яхши маълум.\nАбдулаҳад Муҳаммаджонов раҳбарлигида ўнлаб фан докторлари ва фан номзодлари тайёрланган.\nЎзбекистон халқ ҳофизи Ўлмас Саиджонов (1951-2016)\nЎлмас Саиджонов 1951 йили Китоб туманида туғилган. Қарши давлат педагогика институтини (1974), Тошкент ирригация ва қишлоқ хўжалигини механизациялаш муҳандислари институтини тугатган (1981).\n1994 йилдан Муҳиддин Қориёқубов номидаги Ўзбек давлат филармонияси (1996 йилдан академик ва халқ бадиий жамоалар дирекцияси)нинг директори, айни пайтда, 1996—2001 йиллар «Ўзбекнаво» бирлашмаси директори ўринбосари бўлиб ишлаган.\nКучли, ёрқин ва жозибали овоз соҳиби. Репертуаридан ўзбек мумтоз ашулалари («Феруз», «Гулузорим», «Мустаҳзод», «Гиря» ва б.) ва замонавий бастакорлар асарлари («Онажоним», «Фурқат нидоси», «Темур бобом», «Боғи жаҳоннома», «Беминнат», «Нигорим», «Суратинг» каби) ўрин олган.\n2-чақириқ Ўзбекистон Республикаси Олий Мажлиси депутати. «Шарқ тароналари» халқаро мусиқа фестивали ЮНЕСКОнинг махсус мукофоти совриндори. «Эл-юрт ҳурмати» ордени билан мукофотланган (1998).\nЎзбекистон халқ артисти Санъат Девонов (1932-2016)\nДевонов Санъат Солиҳович 1932 йили Хонқа туманида туғилган. Тошкент давлат санъат институтини тугатган (1973). Хоразм театрида актёр, режиссёр (1946—84), директор (1963—67), 1984—86 йиллар киноактёр студиясининг, 1986—87 йиллар Аброр Ҳидоятов номидаги драма театрининг ва 1987—93 йиллар Ҳамза театрининг директори бўлиб ишлаган.\nСанъат Девонов театрда 150 дан ортиқ роль ўйнаган. Энг яхши роллари: Аскар («Аршин мол олон»), Тоҳир («Тоҳир ва Зуҳра»), Навоий («Навоий Астрободда»), Ҳамлет («Ҳамлет»), Беруний («Абу Райҳон Беруний»), Ибн Сино («Ибн Сино»), Faриб («Ошиқ Ғариб») ва б.\n«Ўликлар кечирмайди» (Ў. Умарбеков), «Оналар» (П. Тлегенов), «Лайли ва Мажнун» (Хуршид) кабилар Санъат Девонов саҳналаштирган муваффақиятли спектаклларидан.\nКинодаги асосий роллари: Йўлчи («Қутлуғ қон»), Шариф («Мафтунингман»), Жума («Қизилқум»), Абдуғанибой («Юлдузлар жамоли»), Ризаев («Узоқ-яқин йиллар»), Карвонбоши («Севги ҳақида афсона»), Амир Насрулло («Чўлоқ дарвиш») ва б., шунингдек, телефильмларда («Шашмақом»да хон, «Жалолиддин Мангуберди»да Муҳаммад шоҳ, «Хоразм афсонаси»да Али, «Диёнат»да Бўрибоев, «Илондан қўрқманг»да Тошматов ва б.) ҳам роллар ижро этган.\n«Меҳнат шуҳрати» ордени б-н тақдирланган (2001).\nЎзбекистон Республикаси санъат арбоби Темур Маҳмудов (1943-2016)\nМаҳмудов Темур Аҳмад ўғли 1943 йили Тошкент шаҳрида туғилган. Мулла Тўйчи ҳофизнинг невараси. Тошкент консерваториясини тугатган (1969). Чанг ижрочилиги сирларини Ф. Содиқов ва А. Одиловлардан ўрганган.\nМуқимий театри мусиқа раҳбари (1963—71), Ўзтелерадиокомпаниясида «Мақом» ансамбли созандаси (1973 йилдан), мусиқа раҳбари (1976—2002), Бадиий жамоалар дирекцияси раҳбари ўринбосари (2002 йилдан), айни пайтда М. Уйғур номидаги Тошкент санъат институтида (1982—92) ва Ҳамза номидаги Тошкент мусиқа коллежида (1992 йилдан) ўқитувчи бўлиб ишлаган.\nРепертуаридан Шашмақомнинг чолғу ва ашула туркумлари, Фарғона—Тошкент мақом йўллари, халқ ва мумтоз чолғу куйлари («Фарғонача рез», «Роҳат», «Гулбаҳор», «Танавор» ва б.), ўзбек бастакорлари асарлари («Ўзбек вальси», «Гулнор» Ф. Содиқов; «Орзудили» М. Мирзаев ва б.) ўрин олган. Бастакор сифатида бир нечта қўшиқ («Ўзбекистоним менинг», «Кўнгил», «Ватан» ва б.)лар ва драматик спектакллар («Нодирабегим», «Фиғон», Ўзбек миллий академик драма театри; «Қора камар», «Паранжи сирлари», А. Ҳидоятов номидаги драма театри) учун мусиқалар ёзган.\nЁзувчи Учқун Назаров (1934-2016)\nЁзувчи, кинодраматург ва кинорежиссёр Учқун Назаров 1934 йили Тошкент шаҳрида таваллуд топган. Тошкент театр ва рассомчилик институтининг режиссёрлик бўлимида таҳсил олган. Меҳнат фаолиятини Қўқон шаҳридаги Ҳамза номли драма театрининг бош режиссёри сифатида бошлаб, кейин кинорежиссура билан шуғулланган.\nУ дастлаб «Одамлар» (1961) ҳикояси билан китобхонларга танилган. Абдулла Қаҳҳор ўша йилларда Ўлмас Умарбековнинг «Бобоёнғоқ» ҳикояси билан Учқун Назаровнинг «Одамлар» ҳикоясини ёшларнинг энг яхши асарлари қаторига қўшган эди. Шундан буён, Учқун Назаровнинг «Ғурур» (1965), «Журъат» (1977), «Садоқат» (1965) номли ҳикоя ва қиссаларидан иборат тўпламлари чоп этилди. Учқун Назаров «Иқрор», «Одамлар», «Ғурур» каби ҳикоялари билан китобхонлар оммасига манзур бўлган. Унинг йирик асари — «Чаён йили» романи ҳам ўқувчилар томонидан илиқ кутиб олинди.\nУ кинорежиссёр, киносценарист сифатида ҳам баракали ижод қилган. Унинг «Сурайё», «Қиз ва йигит», «Шиддат», «Алангали соҳил» ва уч бўлимдан иборат «Қўқон воқеаси» каби бадиий фильмлари томошабинлар эътиборини қозонган. Сўнгги фильми учун унга 1977 йилда Ҳамза номидаги Республика Давлат мукофоти берилган. У Ўзбекистонда хизмат кўрсатган артист ҳамдир.\nЁзувчи Эркин Усмонов (1952-2016)\nЭркин Усмонов 1952 йил 10 февралда Тошкент шаҳрида туғилган. Тошкент Давлат чет тиллар институтини тугатган (1978).\nҚурилишда, Ёшлар театрида, «Ўзбектелефильм» студиясида ишлаган. «Мосфильм» қошидаги махсус кавалерия—кино полкида ҳарбий хизматни ўтаган. Қарийб йигирма йил мобайнида Ўзбекистон Радиосининг адабий-драматик эшиттиришлар Бош таҳририятида турли вазифаларда ишлаган. У Ўзбекистон Ёзувчилари уюшмаси ва Ўзбекистон Журналистлар уюшмасининг аъзоси эди.\nУнинг «Гунафша» (1981), «Ўғилдан совға келди» (1984), «Олам нурга тўлади» (1987), «Кулишгани келдик», «Дилингда дардинг бўлса», «Ёстиқдек китобдан уч саҳифа» (1989), «Ҳайратларга тўла дунё» (1995), «Қатортол томонларда» (2007), «Ажал хиёбони» (Сайланма, 2008) сингари ҳикоя ва қиссалари нашр этилган. Шунингдек, у «Онагинам», «Юк кўтарган одам», «Гулливерлар», «Аёл кишининг бахти» каби қисса ва ҳикоялар асосида телевизон ва радиоспектакллар муаллифи ҳамдир.\nКарел Чапек, Грин, Паустовский, Анор каби адибларнинг асарларини рус ва инглиз тилларидан ўзбек тилига таржима килган.\nШоир Қамбар Ота (1941-2016)\nҚамбар Ота (Ўтаев) 1941 йили Каттақўрғон шаҳрида туғилган. 1961 йили Самарқанд гидромелиорация техникумини, кейин Самарқанд давлат университетининг филология факултетини тамомлаган.\nҚамбар Отанинг болалар ва катталар учун мўлжалланган «Китобча ва бузоқча» (1970), «Чинор» (1976), «Бизнинг коинот» (1980), «Ёшлик қувончи» (1974), «Ватан тупроғи» (1976), «Қиёфа» (1981) каби тўпламлари нашр этилган.\nШоир Шафоат Раҳматуллаев (1942-2016)\nШафоат Раҳматуллаев 1942 йил 10 майда Сурхондарё вилоятининг Шеробод туманидаги Оккўрғон қишлоғида туғилган. Тошкент давлат консерваториясини тамомлаган (1965). «Жануб шамоли» (1981), «Умид остонаси» (1988), «Гулоб» (1992), «Оэод сўз» (2003, Сайланма) асарлари нашр этилган.\n«Мусиқа услубиёти», «Мусиқа алифбоси» (1991—92), «Бошланғич мусиқа таълими» (2003) каби рисолалар ҳам ёзган. «Шуҳрат» медали (1998) ҳамда «Эл-юрт ҳурмати» (2003) ордени билан тақдирланган.\nЁзувчи Баҳодир Мурод Али (1954-2016)\nБаҳодир Мурод Али (Муродалиев) 1954 йил 17 ноябрда Андижон вилоятининг Пахтабод туманига қарашли Эскиқўрғон қишлоғида туғилган. ТошДУнинг журналистика факултетини тамомлаган (1980). Ижоди 70-йилларда бошланган. Илк китоби — «Оқтўш» (1989). «Кўктўнликлар» (1990) номи китоби нашр этилган. 2016 йили вафот этган.\nЁзувчи Туроб Мақсуд (1957-2016)\nТуробжон Мақсудов 1957 йили Жиззахда туиғилган.1972 йили Фарғона педагогика институнини битирган. Турли йилларда туман, вилоят матбуотида фаолият юритган. Биринчи китоби “Қайтмас тўлқинлар” номи билан 1980 йили чоп этилган.\nЁзувчи Жаҳонгир Холмирзаев (1974-2016)\nЖаҳонгир Холмирзаев 1974 йил 7 августда Тошкент шаҳрида туғилган. Ўзбекистон Миллий университетининг “Олий адабиёт курси”ни тамомлаган (2001). Унинг “Фақат ҳаёт адабий”, “Ўтган кунларидан”, “Овчи”, “Абараген”, “Совға”, “Ёзувчининг сўнгги кунлари”, “Орзу дарахти” ҳикоялари, “Хуш қол, сеҳрли диёр” қиссаси, “Йигирма йилдан сўнг”, “Сўнгги романтик портрети” эсселари мухлисларга яхши таниш. У Ўзбекистон Халқ ёзувчиси Шукур Холмирзаевнинг кенжа ўғли.\n2016 йили ижодкорлар Шукур Содиқ, Муҳаммад Ғаффор (1955-2016) ҳам вафот этишди.\nЎзбекистонда хизмат кўрсатган артист Мелис Абзалов (1938-2016)\nМелис Абзалов 1938 йил 18 ноябрда Янгийўлда таваллуд топган. Абзалов 1961 йил Тошкент давлат санъат институтини тугатган. 1962 йил «Ўзбекфильм»да ишлашни бошлаган. 1961—1962 йиллар Ёш томошабинлар театрида актёр бўлиб ишлаган. 1962—1965 йиллар «Ўзбекфильм» киностудиясида режиссёр ассистенти, кейинчалик режиссёр ва актёр, 1989 йилдан «Ватан» киностудиясининг бадиий раҳбари бўлиб фаолият юритган.\nАбзалов актор сифатида Абдулла («Еттинчи ўқ»), Оллоёрбой («Инсон қушлар ортидан боради»), Эшон Зайнулло («Қўқон воқеаси»), Қорашоҳ («Арслоннинг саргузаштлари») ва бошқа образларни яратган. Режиссёр сифатида «Чинор остидаги дуэл», «Суюнчи», «Келинлар қўзғолони», «Армон», «Майсаранинг иши», «Кўзларим йўлингда», «Ўтган кунлар», «Чимилдиқ» каби фильмларни ишлаган.\nЎзбекистонда хизмат кўрсатган артист Бахтиёр Қосимов (1953-2016)\nБахтиёр Қосимов 1953 йилда актёр ва режиссёр Неъмат Қосимов ҳамда ўқитувчи Сара Қосимовалар оиласида дунёга келган.\nУ 30 дан ортиқ фильмларда рол ўйнаган. Улар орасида «Тўйлар муборак» (1978), «Ёдгор» (2003), «Ўзимдан ўзимгача» (2009), «Аросат» (2009), «Уқубат» (2009), «Жасур» (2011), «Паризод» (2012), «Сардор-3» (2012), «Боғ» (2013), «Гумроҳлар» (2014), «Фарёд 2» (2014) ва «Ҳаётда…» (2015) каби машҳур фильмлар бор.\nСухандон Абдумўмин Ўтбосаров (1960-2016)\nЎтбосаров Абдумўмин Абдумажитович 1960 йилнинг 24 апрелида туғилган. Ўзбекистонда хизмат кўрсатган маданият ходими, олий тоифали диктор.\nАбдумўмин Ўтбосаров Ўзбекистон миллий телерадиокомпанияси «Ўзбекистон» телерадиоканали диктори сифатида фаолият кўрсатган.\n← Аввалги Аввалги Ли Мунёл. Олтин қанотли қуш (қисса)\nКейинги → Кейинги: Праяг Сайкиа (1958)


Рўзиқул Бердиев: "Футболчиларимиз характер кўрсатишди" / CHAMPIONAT.asia\n11 апр 23:01\nРўзиқул Бердиев: "Футболчиларимиз характер кўрсатишди"\nОлий Лига 5-тур доирасидаги "Насаф"-"Нефтчи" учрашувидан кейин ташкил этилагн матбуот анжуманида қаршиликлар бош мураббийи Рўзиқул Бердиев ўйин ҳақидаги фикрлари билан ўртоқлашди.\n«Бугунги ўйинда гол керак эди. Бу қайси дарвозага киритилишининг аҳамияти йўқ эди. Амалда шундай ҳам бўлди. Ҳимоячиларимизнинг қўпол хатосидан кейин гол ўтказиб юбордик. Шунга қарамай футболчиларимиз ҳам, мухлисларимиз ҳам ижобий натижага ишонишганди ва биз бунга эришдик.\nБундан хурсандмиз. «Нефтчи» футболчилари кутилганидек асосан ҳимояланишди ва асосан тўпни уз жарима майдончларидан узоқлаштиришга уринишди. Олдинги чизиқда бир ўзи ҳаракат қилган бўлсада Носир Отақўзиев ҳимоячиларимизга етарлича қаршилик кўрсатди. Шунга қарамай футболчиларимиз характер кўрсатишди. Гарчи дастлаб ўз дарвозамидздан гол ўтказиб юборган бўлсакда, ўйин сўнггида ғалабага эришдик».


ЎзА - Меҳрдан яралган дўстлик қалъаси\nМеҳрдан яралган дўстлик қалъаси\n09.08.2018 17:58 Чоп этиш версияси\nАгар тақдир одамга саховат кўрсатиб, дунёдаги энг\nбуюк бахтни тортиқ қилмоқчи бўлса,\nунга садоқатли дўстлар инъом этади.\nДўстлик – илоҳий қудрат. У халқларни олий мақсадлар йўлида бирлаштира олади. Зеро, сурат ва сийратдаги муштараклик миллатларни эзгу орзу-умидлари ушалишида яқинлаштиради, жипслаштиради.\nХалқлар ўртасидаги яхши қўшничилик ва дўстлик ҳақида гап кетганида, албатта, тожик ва ўзбекларнинг биродарлигига ҳавас қилса арзийди. Бу икки диндошу дилдош, жондошу қондош халқларни бирлаштирган қудратли дўстликнинг илдизи узоқ ўтмишга бориб тақалади.\nБунга тарихдан кўплаб мисоллар келтириш мумкин. Ҳаёт ва тарих китобларида буни инкор этадиган бирор далил топилмайди. Қувонарлиси, қардош халқларимизни асрлар давомида бирлаштириб келаётган дўстлик қалъаси XV асрда миллатларнинг пири комиллари Нуриддин Абдураҳмон Жомий ва Низомиддин Мир Алишер Навоийнинг меҳр қўри билан янада мустаҳкамланди, сайқал топди.\nТўғри, ҳаёт ҳақиқатидан кўз юмиб бўлмайди. Сирдарёнинг икки ўзани саналган ён қўшни – жон қўшнилар муносабатларида хира тортган йиллар ҳам бўлди. Аммо метиндек мустаҳкам дўстлик ришталарининг бир торини узадиган куч топилмади. Дўстлик икки тилда сўзлашувчи бир халққа Яратганнинг буюк инояти бўлди.\nУшбу сатрлар ана шу илоҳий дўстликни маромига етказиб мадҳ этади:\nАз қадим ўзбегу тожик эт билан тирноқ эрур,\nҚон-қариндошлик шиораш қўлида байроқ эрур,\nБир-бирин меҳмонга чорлаб, йўлида муштоқ эрур,\nТоқати ҳижрон надорад васлига чанқоқ эрур,\nУшбу дўстлик ҳар қадамда топгуси фатҳу зафар.\nТожик ва ўзбек биродарлик бобида Аллоҳнинг назари тушган халқлар десак, муболаға бўлмайди.\nТинчлик ва миллий бирлик асосчиси – миллат пешвоси, Тожикистон Республикаси Президенти муҳтарам Имомали Раҳмон юксак минбардан туриб қилган чиқишларидан бирида икки буюк миллат дўстлигини қадрлаб, шундай деган эди:\n“Тарихда тожигу ўзбек халқлари каби қондош, жондош бўлиб кетиш ҳолати жуда кам учрайди. Марказий Осиёнинг энг қадимий халқлари бўлган ушбу миллатларни мустаҳкам дўстлик ва қариндош-уруғчилик муносабатлари бир-бирига янада яқинлаштиради. Бизнинг анъаналаримиз, урф-одатларимиз ва ҳатто феъл-атворимиз бир. Ҳеч иккиланмай, муболағасиз айтиш мумкинки, икки қўшни мамлакат ташқи сиёсатида “очиқ эшиклар” усулининг кенг татбиқ этилиши ҳамда замонавий руҳдаги янгича қараш ва муносабатларнинг юзага келиши туфайли халқларимиз ўртасидаги жонажон дўстлик равнақининг олий чўққисига элтувчи давр бошланди, иншооллоҳ…“\nБунга жавобан, Ўзбекистон Республикаси Президенти Шавкат Мирзиёев Тожикистон Республикаси билан ўзаро муносабатлар истиқболлари ҳақида шундай фикрни билдирди:\n"Биз Тожикистон билан катта-катта шартномаларга қўл қўйдик. Чегара пунктлари очилди, темир йўлни ҳам тиклаймиз, электр энергияси узатишга келишиб олдик. Бошқа масалалар ҳам шундай…"\nИкки мамлакат раҳбарлари башорат қилганидек, тез орада барча йўналишларда алоқалар қайта тикланди, савдо-иқтисодий, ижтимоий-маданий муносабатлар халқларимиз кўнглидагидек йўлга қўйилиб, томонлар манфаатларига хизмат қила бошлади.\nҲар икки давлатда маданият кунлари ўтказилди, Душанбе ва Тошкент шаҳарларида саноат кўргазмалари муваффақиятли ташкил этилди. Буларнинг барчаси халқларимиз ўртасидаги қондошлик, қуда-андачиликнинг равнақ топиши, умуман, одамларнинг муносиб турмуш шароитида ўзининг ижобий таъсирини кўрсатмоқда.\nТожикистон ва Ўзбекистон халқлари Президент Имомали Раҳмоннинг жавоб ташрифини катта ҳаяжон, интиқлик билан кутмоқда. Ўзбекистон Республикасининг мамлакатимиздаги Фавқулодда ва мухтор элчиси Шоисмат Эргашевнинг Душанбеда ўтказилган брифингда маълум қилишича, ўзбек халқи Имомали Раҳмоннинг давлат ташрифига астойдил ҳозирлик кўрмоқда.\nАлбатта, холис ният, покиза қалб билан қўл урилган иш ҳар доим ижобий самарасини берган.\nДавлатимиз раҳбарининг Ўзбекистонга бўлажак сафари ҳам икки халқ ўртасидаги нафақат биродарликни, балки бирликни янада мустаҳкамлаш учун туртки бўлишига иймонимиз комил.\nТожикистон Республикаси ҳукуматининг\nўзбек тилидаги расмий нашри –\n“Халқ овози” газетаси бош муҳаррири,


Эрон космик сунъий йўлдоши портлагани ҳақидаги хабарни рад этди\n01:40 09 Август 2020\n13:43 30.08.2019 Ҳавола олиш\nАввалроқ Американинг NPR радиостанцияси сунъий йўлдошлардан олинган суратларга таяниб, Эрон ракетаси старт майдончасида портлаб кетгани ҳақида хабар тарқатганди.\nТОШКЕНТ, 30 авг - Sputnik. Эрон Ахборот ва коммуникация технологиялари вазири Жавад Азари Жаҳромий мамлакат сунъий йўлдошининг муваффақиятсиз парвози ҳақидаги хабарларни рад этди.\nСиёсатчи: АҚШ Эрон Россия билан ҳамкорлик қилишини хоҳламайди\n“Кутилмаганда бизнинг орбитага сунъий йўлдошни чиқаришдаги уринишларимиз муваффақиятсизлик билан якунлангани ҳақидаги хабарлар пайдо бўлди. Аслида “Наҳид 1” сунъий йўлдоши соз ҳолатда ва синов майдончасида турибди”, - дея маълум қилган Жаҳромий Twitter᾽даги саҳифасида.\nВазир, шунингдек, журналистларни бунга ишонч ҳосил қилишлари учун полигонга ташриф буюришни таклиф қилган.\nЭрон АҚШ разведка дронини нега уриб туширди?\nАввалроқ Американинг NPR радиостанцияси сунъий йўлдошлардан олинган суратларга таяниб, Эрон ракетаси портлаб кетган бўлган ҳақида хабар тарқатганди. Уларнинг таъкидлашишича, ракета Эрон шимолидаги Семнан вилоятида жойлашган космик марказ майдончасида портлаб кетиб, муваффақиятсизликка учраган.\nМухбир сўзларига кўра, ҳуқуқ тартибот ходимлари одамларни парламент биносидан узоқлаштириш учун кўз ёши келтирувчи газлардан фойдаланишмоқда. Митинг иштирокчилари бунга жавобан уларни тошбўрон қилмоқда.\nМарказда мигрантлар тақдири: РФдаги ўзбекистонликлар масаласида Парламент сўрови юборилади\nРоссияда меҳнат фаолиятини олиб бораётган барча меҳнат мигрантларининг 25,4 фоизи тегишли патентни расмийлаштирмай ишламоқда. Яъни Россия қонунчилигига кўра ноқонуний фаолият олиб бормоқда.\n19:40 Ўзбекистон таниқли композиторидан айрилди\n19:33 Хитой ўлдирадиган янги вирус ҳақида огоҳлантирди\n19:19 Бейрут марказида тўқнашувлар бошланди\n19:02 Марказда мигрантлар тақдири: РФдаги ўзбекистонликлар масаласида Парламент сўрови юборилади\n18:38 Самарқандлик эркак синглиси хушторини SMS учун уриб ўлдирди


Бугун НАТО Иттифоқи етти давлатнинг ўз таркибига расман қўшилганини нишонлади.\nБугун Брюсселдаги НАТО Бош қароргоҳида Болгария, Латвия, Литва, Руминия, Словакия, Словения ва Эстониянинг давлат байроқлари тантанали равишда кўтарилди. Тадбирдан кейин нутқ сўзлаган НАТО Бош котиби Жаап де Хуп Скеффер ҳарбий Иттифоқ эшиклари унга қўшилиш истагида бўлган бошқа давлатлар учун ҳам очиқ эканини билдирди.\nЯнги таркибдаги Иттифоқ Ташқи Ишлар вазирларининг биринчи йиғилишида Афғонистон масаласи ташкилотнинг устивор йўналиши, деб белгиланди.\nУчрашувдан кейин АҚШ Давлат Котиби Колин Пауэл Қўшма Штатлар НАТОнинг Ироқдаги роли оширилишини хоҳлашини билдирди.\n“АҚШ - Ироқ ҳукуматига суверенлик қайтарилганидан кейин НАТО Иттифоқи ўзининг Ироқдаги янги коллектив роли масаласини кўриб чиқади, деган умидда”, - деди Колин Пауэлл.


Илмдан бошқа нажот йўқ | "Адолат" СДП\nШубҳасиз, дунёда иккита эзгу касб бўлса, бири – ўқитувчиликдир. Зеро, ҳар бир истеъдод, салоҳият, маънавияти юксак комил шахс, энг аввало, устознинг тўғри таълим-тарбияси, машаққатли меҳнати самарасидир.\nЎлкамизда азалдан халқимиз муаллимлик касби соҳибларига алоҳида эъзоз ва эҳтиром билан муносабатда бўлиб келган. Ҳазрат Алишер Навоий бу эъзозни қуйма байтда ифодалаб берган: “Ҳақ йўлида ким санга бир ҳарф ўқитмиш ранж ила, Айламак бўлмас адо онинг ҳақин юз ганж ила”.\nДарҳақиқат, устоз меҳнати ҳар қанча таҳсинга, ҳар қанча иззат-икромга лойиқ. Шу боисдан юртимизда айниқса кейинги тўрт йил ичида ўқитувчи-мураббийлар меҳнатига алоҳида эътибор қаратилмоқда, уларнинг фақат таълим-тарбия билан шуғулланишлари, ижодий ва илмий изланишлари учун барча шарт-шароитлар яратиб берилмоқда. Жумладан, ҳудудларда уларни мажбурий меҳнатга жалб қилиш ишлари барҳам топди, ўз фаолиятига доир бўлмаган фаолият билан шуғулланиш тўхтатилди, ўтган давр мобайнида ойлик иш ҳақлари миқдори сезиларли равишда ошди. Ортиқча қоғозбозлик ва текшир-текширларга чек қўйилди. Бу фақат устозларимиз фаолияти билан боғлик ислоҳотларнинг бир қисми холос. Таълим тизимидаги ўзгаришларни гапириб ўтиришга эса ҳожат бўлмаса ҳам керак. Барчасини халқимиз ўз кўзи билан кўриб турибди.\n1 октябрь – Ўқитувчи ва мураббийлар куни эса умумхалқ байрамига айланганининг ўзиёқ мамлакатимизда таълимга берилаётган эътиборнинг нишонасидир.\nПойтахтимиздаги Халқаро конгресс марказида шу санага бағишланган, илк бор давлат раҳбари иштирокида ўтказилган байрам тадбирида Президентимиз ўқитувчи ва зиёлиларга мурожаат билан чиқди.\nҲаммамизга маълум, пандемия билан боғлиқ мураккаб шароитда ҳам фидойи муаллимлар ўқитувчилар ўз фаолиятларини давом эттирмоқдалар. Бу ҳам ўзига хос фронт. Зеро, шифокорлар тана саломатлиги учун кураш олиб борса, устоз-ўқитувчилар маънавий-руҳий соғломлик, ақл-тафаккур тантанаси учун кураш олиб борадилар.\nДавлатимиз раҳбари ўз мурожаатида юртимиз тарихида IX-XII ва XV асрларда фавқулодда улкан кўлам ва маҳобат билан тарих саҳнасига чиққан, инсоният учун йўлчи юлдуз бўлиб хизмат қилган биринчи ва иккинчи Уйғониш даврларини эслаб ўтди.\nОққан дарё оқмай қолмаганидай, бу жараёнлар янги мазмун-моҳият касб этиб, давом этиши лозим эди. Бунинг учун тарихий шароит ва зарурат етилган эди. Бироқ ижтимоий портлаш, илм-фан инқилоби, маънавий юксалишлар фақат ҳақиқий мустақиллик шароитидагина амалга ошади.\n“Кўпчилик зиёлилар қаторида мен ҳам бир фикрни ҳамиша катта армон билан ўйлайман: мамлакатимизда учинчи Ренессансни ХХ асрда маърифатпарвар жадид боболаримиз амалга оширишлари мумкин эди. Улар “Илмдан бошқа нажот йўқ ва бўлиши ҳам мумкин эмас”, деган ҳадиси шарифни ҳаётий эътиқод деб билдилар”, дея таъкидлади Президентимиз. Дарҳақиқат, шундай бўлиши мумкин эди. Аммо бу юксалишдан манфаатдор бўлмаган мустабид тузум ўзининг қабиҳ режасини амалга оширди: жадидлар жисман қатлиом этилди. Акс ҳолда ўлкамизда не эврилишлар, не юксалишлар рўй берарди, буни тасаввур этиш ҳам мушкул.\nПрезидентимиз фармонига кўра Ўқитувчи ва мураббийлар байрами муносабати билан халқимизнинг озодлиги ва фаровон ҳаётини таъминлаш йўлида фидокорлик кўрсатиб, миллий таълим ва тарбия тизимини яратишга беқиёс ҳисса қўшган Абдулла Авлоний, Маҳмудхўжа Беҳбудий ва Мунавварқори Абдурашидхоновлар “Буюк хизматлари учун” ордени билан тақдирлангани ҳам бугунги жамиятимизнинг жадид боболаримизга юксак эҳтиромининг, миннатдорлигининг бир кўринишидир.\nЭътироф этайлик, бундай буюк булоқлардан сув ичган, илдизи замонлар қаъридаги маънавий-илмий, руҳоний юксакликларга етиб борган халқ яна ривож топади, юксалади. Давлатимиз раҳбари бугун Ўзбекистонда улуғвор мақсад – янги Уйғониш даври, яъни учинчи Ренессанс пойдеворини яратиш асосий мақсад қилиб белгиланганини қайд этиб ўтди.\n“Буюк аждодларимизнинг бетакрор ва ноёб илмий-маънавий мероси биз учун доимий ҳаракатдаги ҳаётий дастурга айланиши керак. Бу ўлмас мерос ҳамиша ёнимизда бўлиб, бизга доимо куч-қувват ва илҳом бағишлаши лозим. Авваламбор, миллий таълим тизимини ана шундай руҳ билан суғоришимиз керак”, дея таъкилади ўз мурожаатида давлатимиз раҳбари.\nҲа, бундай улуғвор мақсад-режалар, оламшумул юксалишлар ўқитувчи-мураббийларнинг фидокорона меҳнати билангина амалга ошади.\nШундай экан, биз бу касб соҳаларини ҳар қанча эъзозласак, ҳар қанча бошимизга кўтарсак арзийди. Бу борада электоратининг каттагина қисмини айнан ўқитувчи-мураббийлар ташкил этадиган “Адолат” СДП олдида айниқса масъулиятли вазифалар турибди. Жумладан, партия сайловолди дастурида илгари сурилган “Ўқитувчи мақоми тўғрисида”ги қонун лойиҳасини ишлаб чиқишни тезлаштириш ва қонуннинг ҳақиқий эгалари бўлган устозларимиз муҳокамага чорлаб, уларнинг таклифлари асосида такомиллаштиришимиз лозим. Бундан ташқари ўқитувчилар фаолиятига ҳар қандай аралашувига йўл қўймасликка кўмак бериш мақсадида жойлардаги бошланғич партия ташкилотларимиз билан маҳаллий Кенгаш депутатларимиз ҳамкорлигиниа янада оширишимиз лозим. Зеро, миллат келажагининг бунёдкори бўлган зотлар муносиб шароитда, муносиб тарзда фаолият юритишини таъминлаш ҳар биримизнинг бурчимиз ҳисобланади.\nПрезидентимизнинг Ўқитувчи ва мураббийлар куни билан соҳа ходимларига йўллаган мурожаати эса партиямиз, депутатларимиз фаолиятида дастуриламал бўлиб хизмат қилади.


Ит ёки мушук суйкалган кийим қандай покланади?\nBy Муҳаммад Ҳабибуллоҳ on 12/16/2016 11 НАЖОСАТЛАР 11 ТАҲОРАТ ФАТВОЛАР\nАссалому алайкум. Мен Кореяда сут фирмасида ишлайман. У ерда ит ва мушуклар кўп, келиб кийимга суйкалади. Шунга билмоқчи эдим, ит ёки мушук суйкалган кийим қандай покланади?\nВа алайкум ассалом ва роҳматуллоҳи ва барокатуҳ. Бисмиллаҳ, Аллоҳ таолога ҳамду санолар, Пайғамбаримиз Муҳаммад Мустафога салавоту саломлар бўлсин!\nЖумҳур уламоларнинг фикрига кўра, ит нажосатдир. Шунга биноан, агар ит қуруқ ҳолатда кийимга суйкалса, бунинг ҳеч қандай зарари йўқ. Чунки қуруқ нажосат қуруқ кийимга тегса таъсир қилмайди. Агар итнинг бадани ҳўл бўлса ёки кийимга итнинг сўлаги ёки мишиғи тегса, унда ҳам жумҳур уламоларнинг фикрига кўра, кийим дастлаб тупроқ билан, сўнг етти марта сув билан ювилади. Бунга имом Муслим (279) ривоят қилган Абу Ҳурайра розияллоҳу анҳунинг қуйидаги ҳадиси далил бўлади: Расулуллоҳ соллаллоҳу алайҳи ва саллам: “Агар ит биронтангизнинг идишидан тили билан сув ичса, идишдаги сувни оқизиб юборсин. Сўнг у идишни етти марта ювсин” – дедилар.\nБаъзи уламолар итнинг сўлаги ҳам, ўзи ҳам нажас эмас, дастлаб тупроқ билан, сўнг етти марта сув билан ювиш итнинг сўлаги ёки мишиғи теккан идишга тегишли, дейишган. Бу фикрга кўра, ит қандай ҳолатда тегса ҳам кийимни нопок қилмайди. Ҳар икала томон ўзига яраша асосли далиллар келтиришган.\nМушук эса нажас эмас, яъни қандай ҳолатда бўлишидан қатъий назар, кийимга тегса уни нопок қилмайди. Бунга Расулуллоҳ соллаллоҳу алайҳи ва салламнинг: “Бу (яъни мушук) нопок эмас. Бу сизларнинг атрофингизда юрадиган ҳайвонлардан” – (Абу Довуд (75), Термизий (92) ва Насоий (68) ривояти) деган сўзлари далил бўлади, валлоҳу аълам.\nAvvalgi maqolaНаша чеккан одамнинг иймони чиқиб, қайтиб кирмайдими?\nKeyingi maqola Инсон танасига бирон шикаст етганда Аллоҳга шукр айтиши савобми?


Августда сўм рублга нисбатан 11 фоизга ўсди\n18:26 / 28.08.2015\nЎзбекистон миллий валютаси – сўм курси август ойи давомида мустаҳкамланиб борди, деб хабар беради марказий банк матбуот хизмати.\nОй бошидан буён унга нисбатан рублнинг расмий курси 11 фоизга тушди. 1 рубль 44.37 сўмдан 39.89 сўмга тушди.\n“Ўзбекистон ташқи савдо айланмасида биринчи ўринни эгаллайдиган давлат миллий валютасининг кескин қадрсизланиши Россия билан савдо муносабатларининг ривожланишига таъсир ўтказмаслиги мумкин”, - таъкидлади Central Asia Investments таҳлилчиси Ильхат Тушев.\nРоссиянинг Ўзбекистонга экспорти структурасида 60 фоизлик улушни машинасозлик комплекси маҳсулотлари эгаллайди. Ўзбекистоннинг Россияга экспортида эса бу сектор 8-10 фоизни ташкил қилади. Тушевнинг фикрича, бундай диспропорция Ўзбекистон иқтисодиётига Россия молия бозоридаги валюта беқарорлиги таъсиридан четда туриш имкониятини беради.


Шавкат Мирзиёев: Қуриш ва яшаш маданиятимиз ўзгариши керак - Huquq.uz\n15:59 - 13.10.2020\n– Бутун мамлакатимиздан мутахассислар келди. Бу ерда Қорақалпоғистон ва ҳар бир вилоятнинг ўз кўчаси бор. Қудратимиз борлигига, бирлашсак, меҳрли бўлсак, кўп ишларни амалга оширишимизга ҳамма инонди, – дея таъкидлади Шавкат Мирзиёев.\n– «Янги Ўзбекистон» дейилганида ҳам маъно бор. Агар халқимизга маъқул бўлса, бундай уйларни бошқа ҳудудларда, аҳоли зич шаҳарларда ҳам қурамиз. Ҳар бир мавзе ёнида иш ўринлари ҳам ташкил этамиз. Умуман олганда, қуриш ва яшаш маданиятимиз ўзгариши керак, – деди Президент.


Пушков: Байден “сайловларни ўғирлаган” президентига айланиши мумкин - 15.11.2020, Sputnik Ўзбекистон\nРоссиялик сенатор Алексей Пушков Twitter’да Жо Байден "сайловларни ўғирлаган" АҚШ президенти бўлиши мумкинлигини айтди. 15.11.2020, Sputnik Ўзбекистон\n13:18 15.11.2020 (янгиланди: 13:22 15.11.2020)\n© Sputnik / Владимир Федоренко / Фотобанкка ўтишРоссийский сенатор Алексей Пушков\nРоссиялик сенатор Алексей Пушков Twitter’да Жо Байден "сайловларни ўғирлаган" АҚШ президенти бўлиши мумкинлигини айтди.\nТОШКЕНТ, 15 ноя — Sputnik. Россиялик сенатор Алексей Пушков Twitter’да Жо Байден "сайловларни ўғирлаган" АҚШ президенти бўлиши мумкинлигини айтди.\nСенатор таъкидлашича, агар АҚШнинг амалдаги президенти Дональд Трамп Жоржия штатида овозларни қайта ҳисоблашга эришса, Пенсилванияда эса ғалаба қозонса, у ҳолда унинг рақиби 36 та сайлашга вакил қилинган кишиларнинг овозини йўқотади - улар Трампга ўтади. Бироқ, бу АҚШнинг амалдаги раҳбарининг ғалабаси учун етарли бўлмайди - унга яна битта штат керак. Шу билан бирга, сенатор фикрига кўра, Байден илгари ғолиб бўлган икки штатда овоз беришни қайта ҳисоблаш сайловларни йўққа чиқаради ва уларни қонунийликдан маҳрум қилади.\n"Байден "сайловларни ўғирлаган" президентга айланади. Бундай сценарий бўлиши мумкин, аммо унинг президентлигига жуда исталмаган ҳолат", - деб хулоса қилди Пушков.\n3 ноябр куни АҚШда президент сайловлари бўлиб ўтди. Ғолиб ҳали расман эълон қилинмади. Бир нечта штатларда овозларни ҳисоблаш давом этмоқда. Бироқ, Америка ОАВ ғалабани Жо Байденга берди - Fox News хабарига кўра, у 290 сайлашга вакил қилинган кишиларнинг овозини олди, Трамп - 232. Байден аллақачон ғалаба қозонганлигини эълон қилди, уни кўплаб давлатлар раҳбарлари табрикладилар. Трамп, ўз навбатида, сайловлар ҳали тугамаслигини ва ўз ғалабасини судда ҳимоя қилмоқчи эканлигини айтди. Шу билан бирга, у АҚШ раҳбари сифатида иккинчи муддатга қолмаслиги мумкинлигини ҳам тан олди.


Қуёнларнинг нафас олиш аъзоларини касалланиши | АгроОлам.Uz\nДомой Қуёнчилик Қуёнларнинг нафас олиш аъзоларини касалланиши\nҚуёнхонадаги ҳаво ҳароратнинг кескин ўзгариб туриши, елвизак, аммиак моддаси, чанг, тутун ва момиқнинг ошиб кетиши кабилар оқибатида вужудга келади. Ушбу касалликлар жумласига ринит (тумов), бронхит, плеврит (зотилжам) ва ўпканинг катарал (пардаларининг) яллиғланиши киради.\nРИНИТ ва БРОНХИТ\nБиринчидан, касалликнинг вужудга келиш сабабларини бартараф этиш.\nИккинчидан: ринитга чалинган қуён бурнига бир кунда 1-2 маротаба 1% ли фурацилин эритмасини, таркибида 15-20 минг бирликка эга пенициллин эритмаси билан аралаштириб 5-6 томчи томизилади; бронхитга чалинган ва ўпкаси катарал (пардаларининг) яллиғланган қуённинг мушаклари орасига ҳар 4 соатда қуённинг ҳар 1 кг вазнига 20 минг бирликка эга пенициллин эритмаси юборилади. Шунингдек, ем билан биргаликда қуённинг ҳар 1 кг тирик вазнига 20 мг норсульфазол, сульфадимезин берилади.\nКасалликнинг олдини олиш усуллари:\nқуёнлар катагини ўз вақтида совуқ ўтмайдиган қилиб иситиш;\nелвизакга барҳам бериш;\nПанжалар ёстиқчасида яра ва тешиклар пайдо бўлиши билан кузатиладиган катта қуёнлар орасида тараққий этган касаллик. Ушбу касалликка тирик вазни оғир ва панжалардаги момиқлари ёмон ривожланган қуёнлар кўп таъсирчандир. Қуёнхона ва катакларнинг антисанитар ҳолати, ортиқча намлик ва ҳаво ҳароратининг ҳаддан ташқари юқори бўлиши касаллик тараққиётига омил бўлади.\nКасалликнинг илк босқичида жадал шўралаш оқибатида оёқ тагининг дарз кетиши, ғурра ва ўсимталар пайдо бўлиши, панжалардан тез-тез қонли сариқсув чиқиши ёки кучсиз қон кетиши кузатилади. Кейинчалик йирингли яра ва тешиклар ҳосил бўлади. Жониворлар эзилиб, иштаҳаси йўқолади, гоҳ у гоҳ бу оёғида туришади, оёқларини чўзиб кўп ётади, озиб-тўзиб, аксарият ҳолларда нобуд бўлишади.\nҲар куни жароҳатларга 10% ли қўрғошин ёки рух суртмаси суртилади. Яралардаги қуриган тери ва ўлик тўқималар механик усулда олинади, 1-2% ли йод билан ишлов берилади. Қон оқими тўхтатилгач жароҳатга окситетрациклин (окситетрациклин дигидрат), тетрациклин сепмаси сепилади ёки Вишневский сурмаси суртилади.\nИшлов берилган жойларни маҳкамловчи боғлама билан боғлаган маъқул. Агар касалга чалинган қуён қиймати юқори бўлмаса уни сўйиш, терисини шилиб олиб, гўштини кўмиб ташлаш мақсадга мувофиқдир.\nКасалликнинг олдини олиш чоралари:\nкасалга чалинган ёки ушбу касаллик билан касалланишга майил бўлган (панжалардаги момиқлари ёмон ривожланган) қуёнларни яроқсиз қуёнлар гуруҳига ажратиб қўйиш;\nкатакларни тоза тутиш;\nкатакдаги тўрдан қилинган полга 35х25 см ли ёғоч пол ётқизиш;\nкатакларни янги сўлдирилган оҳак билан оқлаш.\nЁш қуёнларда D авитаминоз, шунингдек, организмдаги кальций ва фосфорнинг танқислиги ёки ушбу моддаларнинг ўзаро мутаносиблиги бузилиши оқибатида вужудга келади.\nҲомиладор ва бола эмиздираётган урғочилар емига D витамини билан бойитилган моддалар, мисол учун 1 чой қошиқдан балиқ мойи ва 2-3 гр гўшт-суяк ва суяк уни қўшиб берилади. Шунингдек ёш қуёнчаларни ультрабинафша нурлар билан нурлантириш тавсия этилади.


Энг аълоси — Dilkashradio.com\nАссалому алайкум. Атрофга қарасангиз, бугун қурилиш бўлмаётган жойни деярли учратмайсиз. Қаерга қараманг, турли баланд, кўзни қамаштирадиган уйлар, боғлар ва ситилар қурилмоқда. Бу қурилишлар сизга ҳеч нарсани англатмайдими? Мен бу қурилишларга қарасам, ўзимни кўргандек бўламан. Чунки ўзимни “қурилиш ишлари олиб борилаётган объект” деб тасаввур қиламан. Рост. Агар биз ўзимизни Худонинг қўлига топширсак, У бизда таъмирлаш ва қурилиш ишларини олиб боради. Уй қуриб кўрган ёки таъмирлатган инсон борки, бунинг машаққатини яхши билади. Қурилиш ёки таъмирлаш осон кечмайди. Қийинчиликлар, оғриқлар бўлади. Бироқ охирги кўриниш ва мукаммаллик шунга арзийди. Биз ўзимизни Худо бизни қабул қилган асосга кўра, яъни Исо Масиҳ ва Унинг хочдаги ўлими орқали қабул қилишни ўрганишимиз керак.\nБиз ўзимизни қабул қилишимиз мумкинлигини билганимиз заҳоти бошқа одамларни ҳам улар қандай бўлсалар ўшандай қабул қилиш, муносабатларда ҳеч қандай шартларсиз қабул қилиш эркинлигига эга бўламиз. Тушуняпсизми, Худонинг севгиси шартсиз ва У шартларсиз қабул қилади. Сиз қандай бўлсангиз шундайлигингизга ҳозирнинг ўзида қабул қилади. Шунинг учун Юҳанно шундай ёзган: “Ҳақиқий севги – бизнинг Худога бўлган севгимиз эмас, балки Худонинг бизга бўлган севгисидир. Зеро, Худо бизни гуноҳларимиздан поклаш учун Ўз Ўғлини қурбон қилди” (1 Юҳанно 4:10). Худо сизни қабул қилади, чунки Исо сиз учун қилган ишлари туфайли У сизни кечирган. Мен энди кимдир мени қабул қилиши учун мукаммал инсон бўлишим керак, деган аввалги нотўғри тушунчага ишонмайман. Мен Исо Масиҳда комил инсонман, У мени қабул қилиши ҳамда буни тасдиқлашининг ўзи мен учун етарли.\nЎз қадрини билиш бўйича кўпчиликни қийнайдиган иккинчи нотўғри тушунча бу “мени қабул қилишлари учун ҳаммадан зўр бўлишим керак”, деган фикр. Атрофимизда, дунёдаги энг моҳир пазанда, энг яхши тадбиркор, энг моҳир спортчи, энг кучли боксчи, энг зўр ҳамшира ёки ўқитувчи бўлишим керак, деб ўйлайдиган жуда кўп одамларни кўрамиз. Улар ўз-ўзини қабул қилишлари ва бошқалар уларни қабул қилишлари учун шу иштиёқ билан овора. Муаммо шуки, агар сиз ўз-ўзингизни қабул қилишингиз учун ўз ишингизни устаси бўлишингиз лозим бўлса, унда мамлакат бўйлаб битта мусиқачи, битта талаба ёки битта сотувчи қачондир ўзини қабул қилиши мумкин. Агар шу тарзда яшамоқчи бўлсангиз (кўпчилик шундай қилади), ўзингиздан мамнун бўлишингиз учун олдингизда ҳар доим ҳамма нарсаларда энг яхшиси бўлиш талаби туради.\nҲаммамиз ҳам қайсидир ишни яхши уддаласак ҳам, бошқа ишларни яхши уддалай олмаймиз. Шунинг учун, агар биз вазиятларга боғлиқ бўлсак, ўзимиз ҳақимиздаги фикрлар билан курашишимизга тўғри келади. Бизнинг шундай яшашимизни Худо хоҳлайдими? Албатта, йўқ! Ҳаворий Павлус шундай деган: “Ҳар ким ўз ишини текшириб кўрсин”. Нима учун? “Шунда у фақат ўзидан фахрланса бўлади, ўзини бошқалар билан солиштиришга ҳожат бўлмайди” (Галатияликлар 6:4). Худонинг севгиси ва бизни қабул қилиши қандайдир алоҳида шартларни талаб қилмайди, У биздан айнан мана шу назар билан ўзимизга қарашимизни истайди. Лекин муҳимликни нима билан ўлчаш мумкин? Худо айтаётганлари муҳим ҳисобланадими? Оилангиз айтаётганлари-чи? Дўстларингиз-чи? Ўзингиз-чи? Қўлимиздан келган ҳамма ишларни қилиш жуда муҳим бўлмаган вазиятлар ҳаётда кўп учрашини унутмаслигимиз лозим.\nТажовузкорона хулқни йўқотиш


Афғонистон расмийларидан олинган хабарларга қараганда, 8 февраль куни Зобул вилояти маркази Қалот шаҳрида бўлиб ўтган норозилик акциялари пайтида камида 4 киши нобуд бўлди, 9 киши жароҳат олди.\nАфғонистон армияси ва мамлакат Ички ишлар вазирлиги ходимларига кўра, хавфсизлик кучлари тошбўрон қилаётган оломонга қарата ўт очган.\nНорозилик намойишлари пойтахт Кобулда ҳам давом этди.\nИндонезия пойтахти Жакартада талаба ёшлар норозилик намойишига чиқиб, Дания элчихонаси биноси олдида шу мамлакат байроғини ёқиб ташладилар. Акция уюштирувчиларидан бири данияликларнинг Индонезиядан чиқиб кетишларини талаб қилди.\nНорозилик намойишлари Яқин Шарқда, Иордан дарёсининг ғарбий соҳилида ҳам бўлиб ўтди. Юзлаб намойишчилар Хеврон шаҳридаги халқаро кузатувчилар миссиясини тошбўрон қилди.\nМиссия вакилининг айтишича, тошбўрон пайтида бино ичида ташкилотнинг 60 дан зиёд ходими бўлган.\nБироқ тартиб сақлаш учун етиб келган Фаластин полицияси ҳаракатлари билан ҳеч кимга жароҳат етмади.\nЭроннинг нуфузли газеталаридан бири пайғамбар карикатураларига жавоб тариқасида "Холокост карикатуралари" мавзуида танлов эълон қилди.\nТеҳрон шаҳар ҳокимияти нашри бўлган Ҳамшаҳрий газетаси Иккинчи жаҳон уруши даврида 6 миллион яҳудийнинг ёстиғи қуритилгани устидан кулишни ҳам сўз эркинлиги, деб атаса бўлармикин, деган мақсадда ҳорижлик рассомларни ҳам карикатуралар танловига таклиф қилди.\nЭрон газетасининг бу тутумига АҚШ Давлат департаменти вакили Шона Маккормак бундай муносабат билдирди:\n- Холокостдай даҳшат устидан кулиш ёки бошқа йўл билан бу масалада бўҳтон қилиш ғазабни қўзғайди холос.\nГерманияда, Яҳудийлар марказий кенгаши президенти Поль Шпигель Эронда бошланган ҳаракатни қаттиқ қоралади. Айни пайтда, у, Муҳаммад пайғамбарнинг тасвири сифатида карикатуралар чизилишини ҳам қаттиқ қоралаб, бундай тутум маънавий-аҳлоқий меъёрларга зиддир, деди.\nРоссия президенти В. Путин ҳам бугун Испания ТВси орқали намойиш қилинган интервьюсида шунга ўхшаш фикр билдирди.\n- Бирон нарсани нашр қилиш ёки чизишдан аввал юз марта ўйлаб кўриш керак. Бу соҳада ҳар қандай провокацияга мутлақо йўл қўйиб бўлмайди, - деди Россия раҳбари.\nАҚШ президенти Жорж Буш ва Иордания қироли Абдуллоҳ мусулмон дунёсида давом этаётган норозиликлар пайтида зўравонлик қўлланилганини қораладилар.\nОқ уйда қилган чиқиши пайтида Жорж Буш бундай деди:\n- Биз эркин матбуотда босилган нарсадан норозилик усули сифатида куч қўлланишига қаршимиз. Мен дунё бўйлаб барча ҳукуматларни зўравонликни тўхтатишга, ўз уйидан узоқда мамлакати учун хизмат қилаётган бегуноҳ дипломатлар ҳаётини ҳимоя қилишга чақираман.\nИордания қироли Абдуллоҳ эса бундай деди:\n- Биз охир-оқибат бегуноҳ кишиларнинг қурбон бўлишига олиб келаётган норозиликлар, зўравонликларнинг гувоҳи бўляпмиз. Бундай ҳолат билан мутлақо муроса қилиб бўлмайди. Ислом насронийлик ва иудаизм каби тинчлик ва сабр-тоқат динидир.